Paġna Dan ir-rapport janalizza l-ġestjoni baġitarja u finanzjarja tal-Parlament Ewropew għas-sena finanzjarja 2016. Jiddeskrivi l-użu tar-riżorsi finanzjarji kif ukoll l-avvenimenti li kellhom influwenza sinifikanti fuq l-attivitajiet tas-sena finanzjarja (il-Partijiet I u II) u jagħti rendikont fil-qosor tar-riżultati li nkisbu fir-rigward tal-objettivi stabbiliti għas-sena 2016 (il-Parti III). L-impenji b'kollox ammontaw għal EUR 1 823 844 172, li jirrappreżentaw 99,2 % tal-approprjazzjonijiet finali (2015: 99,1 %). Il-pagamenti b'kollox ammontaw għal EUR 1 538 531 527, jiġifieri 84,4 % tal-impenji li ttieħdu (2015: 83,7 %). Ir-riporti awtomatiċi għas-sena finanzjarja 2017 b'kollox ammontaw għal EUR 285 312 645, li jirrappreżentaw 15,6 % tat-total tal-approprjazzjonijiet impenjati (2015: 16,3 %). Ma sar l-ebda riport mhux awtomatiku ta' approprjazzjonijiet għas-sena finanzjarja 2017 skont l-Artikolu 13 tar-Regolament Finanzjarju. Ir-riporti awtomatiċi għall-2016 b'kollox ammontaw għal EUR 289 323 907 (2015: EUR 277 911 825). Il-pagamenti li jikkorrispondu għal dawk ir-riporti kienu ta' EUR 267 999 422, jiġifieri 92,6 % (2015: 90,9 %). B'hekk l-approprjazzjonijiet ikkanċellati b'kollox ammontaw għal EUR 21 324 484, jiġifieri tnaqqis ta' 15,8 % meta mqabbla ma' dawk tal-2015 (EUR 25 315 611). Il-biċċa l-kbira ta' dawn il-kanċellazzjonijiet kienu jikkorrispondu għall-artikoli li ġejjin: l-Artikolu 2 0 0 "Bini", l-Artikolu 1 0 0 "Salarji u allowances", l-Artikolu 2 0 2 "In-nefqa fuq il-bini", l-Artikolu 3 2 4 "Produzzjoni u Tixrid", l-Artikolu 4 0 2 "Finanzjament tal-Partiti Politiċi Ewropej" u l-Artikolu 4 0 3 "Finanzjament tal-fondazzjonijiet Politiċi Ewropej". Il-kanċellazzjonijiet li jikkorrispondu għal dawn is-sitt artikoli jirrappreżentaw 82 % tal-ammont totali kkanċellat. L-ammonti kkanċellati u r-raġunijiet ewlenin għal dawn il-kanċellazzjonijiet qed jiġu ppreżentati fit-Tabella 2. Id-dħul totali fil-kontijiet sal-31 ta' Diċembru 2016 kien ta' EUR 183 381 513 (2015: EUR 176 367 724), inklużi EUR 30 589 787 bħala dħul assenjat (2015: 27 988 590). Fit-Tabella 3 nsibu analiżi, għal kull kapitolu, tal-evoluzzjoni tad-dħul mill-2015 għall-2016. Id-dħul assenjat li tqiegħed għad-dispożizzjoni fl-2016 b'kollox ammonta għal EUR 30 589 787 (2015: EUR 27 988 590). L-impenji b'kollox ammontaw għal EUR 12 032 487, jiġifieri rata ta' impenn ta' 39 % (2015: 54 %). Il-pagamenti b'kollox ammontaw għal EUR 7 602 676, li jirrappreżentaw 63 % tal-impenji li ttieħdu (2015: 83 %). L-approprjazzjonijiet minn dħul assenjat riportati għall-2016 jinkludu l-pagament ta' EUR 85 897 000 li l-Istat Belġjan għamel fis-27 ta' Jannar 2010, biex ikopri l-ispejjeż għall-art fejn jinsabu l-Binjiet D4 u D5 u l-ispejjeż ta' żvilupp tas-saqaf li jagħti fuq l-istazzjon ferrovjarju ta' Bruxelles-Luxembourg. Dan il-pagament jikkostitwixxi dħul assenjat estern skont it-tifsira tal-Artikolu 21(2) tar-Regolament Finanzjarju. Il-biċċa l-kbira tal-impenji fir-rigward ta' dan id-dħul tikkonċerna x-xiri tal-Bini MARTENS, bi qbil mad-Deċiżjoni tal-Bureau tat-30 ta' Novembru 2011. Fl-2016, il-pagamenti li saru fir-rigward ta' dan il-proġett ta' bini b'kollox ammontaw għal EUR 74 250 579. Ġiet ikkanċellata s-somma ta' EUR 14 769 811 (2015: EUR 16 107 073), li tirrappreżenta 0,8 % mill-approprjazzjonijiet finali (2015:0,9 %), Ir-raġunijiet ewlenin għall-kanċellazzjonijiet qed jiġu ppreżentati fit-tabella ta' hawn taħt: Din it-taqsima tippreżenta l-użu tal-approprjazzjonijiet għal kull kapitolu baġitarju, is-sehem relattiv tagħhom fi ħdan il-baġit kumplessiv u l-evoluzzjoni fl-użu tagħhom waqt is-sena finanzjarja preċedenti. Erba' kapitoli waħedhom jirrappreżentaw 70 % tal-impenji kollha kemm huma. Dawn kienu l-Kapitolu 10 "Membri tal-Istituzzjoni", il-Kapitolu 1 2 "Uffiċjali u persunal temporanju", il-Kapitolu 20 "Bini u nefqiet relatati" u l-Kapitolu 4 2 "Nefqa relatata mal-assistenza parlamentari". Fit-Tabella 7 nsibu ppreżentata, għal kull kapitolu, l-evoluzzjoni tal-approprjazzjonijiet impenjati fl-2016 meta mqabbla ma' dawk impenjati fl-2015. Il-Grafika 1 u l-Grafika 2 jservu ta' illustrazzjoni tal-ishma relattivi u l-evoluzzjoni mill-2014 għall-2015. Kemm it-tnaqqis tal-impenji li jikkorrispondu għall-Partita 1 0 0 4 "Spejjeż għall-vjaġġi regolari" matul l-2015 u kemm iż-żieda tal-impenji li jikkorrispondu għall-Partita 1 0 0 5 "Spejjeż oħra għall-vjaġġi" jistgħu jiġu spjegati mill-bidla fil-kalendarju tal-attivitajiet tal-Parlament. Iż-żieda fil-ġimgħat ta' attivitajiet parlamentari esterni wasslet għal tnaqqis fil-livell ta' nfiq fir-rigward tal-vjaġġi regolari, filwaqt li kien hemm it-tendenza li l-vjaġġi fl-Istat Membru tal-elezzjoni jiżdiedu. Il-Partita 1 0 0 6 hija intenzjonata biex tkopri l-ispejjeż li jirriżultaw mill-attivitajiet parlamentari tal-Membri. Din l-allowance ammontat għal EUR 4 320 fix-xahar għal kull Membru fl-2016 (mhux mibdula meta mqabbla ma' dik tal-2015) u tħallset darba fix-xahar fuq talba tal-Membru. L-infiq relatat mal-uffiċjali u l-persunal temporanju ammonta għal EUR 625 820 200 fl-2016, u dan jagħmlu l-akbar kategorija ta' nfiq, li tirrappreżenta 34 % tal-impenji totali tas-sena finanzjarja 2016. It-tkabbir taħt dan il-kapitolu huwa dovut essenzjalment miż-żieda li tikkorrispondi għall-Partita 1 2 0 0 "Rimunerazzjoni u allowances", li tirrappreżenta 99 % tal-approprjazzjonijiet taħt il-Kapitolu 1 2. B'kollox, l-impenji li jikkorrispondu għall-Partita 1 2 0 0 "Remunerazzjoni u allowances" ammontaw għal EUR 621 577 767; żieda ta' 5 % fuq dawk tal-2015. Din l-evoluzzjoni tirrifletti ż-żieda fir-rata ta' karigi mimlija u tintegra l-progressjoni tal-karrieri, kif ukoll l-indiċizzazzjoni tas-salarji. Infatti, f'Diċembru 2016, ir-remunerazzjonijiet tal-uffiċjali u persunal ieħor tal-Unjoni Ewropea żdiedu bi 3,3 %, b'effett retroattiv mill-1 ta' Lulju 2016. L-impenji li jikkorrispondu għall-Partita 1 2 0 4 "Drittijiet marbuta mad-dħul fis-servizz, trasferimenti jew tluq mis-servizz" ammontaw għal EUR 3 425 000; minħabba li daħlu fis-servizz u telqu minnu ammont akbar ta' uffiċjali u aġenti oħra, l-impenji żdiedu b'34 % fuq dawk tal-2015. Fl-2016, 181 persuna ġew impjegati mas-Segretarjat Ġenerali bħala uffiċjali u persunal temporanju, u 76 ġew impjegati mal-gruppi politiċi bħala persunal temporanju. B'kollox, 6 181 persuna kienu qed jaħdmu mal-Parlament Ewropew bħala uffiċjali u persunal temporanju sal-31 ta' Diċembru 2015, b'5 295 minnhom jaħdmu mas-Segretarjat Ġenerali u 806 mal-gruppi politiċi. F'dak li għandu x'jaqsam mal-proporzjon bejn sess u ieħor, in-nisa jirrappreżentaw 59 % tal-persunal totali tal-Parlament, 30 % tal-kapijiet tal-unitajiet, 30 % tad-diretturi u 26 % tad-diretturi ġenerali sal-31 ta' Diċembru 2016. Il-grafika ta' hawn taħt tippreżenta kif il-persunal huwa mqassam bejn sess u ieħor skont il-grupp ta' funzjonijiet. Ir-raġuni ewlenija għaż-żieda fl-approprjazzjonijiet impenjati fi ħdan dan il-kapitolu hija ż-żieda ta' EUR 7,5 miljun fl-impenji għal persunal ieħor, fil-biċċa l-kbira dovuta għall-internalizzazzjoni tal-persunal fil-qasam tas-sigurtà. Impatt importanti ieħor kien iż-żieda fil-ħtieġa għal interpretazzjoni esterna fl-2016 (żieda ta' EUR 2,2 miljuni fuq l-2015). L-impenji għat-traduzzjoni esterna kienu inqas b'16 %. L-evoluzzjoni fil-konfront tal-Partita 1 4 0 2 "Nefqa fuq l-interpretazzjoni" hija dovuta mill-bidliet fil-karatteristiċi tad-domanda, bħall-modifiki li ġew introdotti għall-istruttura tal-kalendarju tal-attivitajiet tal-Parlament u l-ħolqien ta' żewġ kumitati ta' inkjesta ġodda. Barra minn hekk, bħala medja, ir-rata ta' kuljum għall-interpreti awżiljarji tal-konferenzi kibret minħabba żieda fis-salarji u adattament tal-allowances għal kuljum u l-limiti massimi għall-akkomodazzjoni waqt il-missjonijiet. L-impenji li jikkorrispondu għal din il-partita koprew l-onorarji, il-kontribuzzjonijiet għas-sigurtà soċjali, l-ispejjeż għall-vjaġġi u l-allowances ta' sussistenza għall-interpreti awżiljarji tal-konferenzi impjegati mill-Parlament biex jiggarantixxi l-interpretazzjoni waqt il-laqgħat li organizza. L-evoluzzjoni fil-konfront tal-Partita 1 4 0 4 "Apprendistati, għotjiet u skambji ta' uffiċjali" hija dovuta prinċipalment għaż-żieda fl-għadd ta' esperti nazzjonali sekondati. L-impenji koprew ir-remunerazzjonijiet, l-allowances, l-ispejjeż għall-vjaġġi u l-ispejjeż tal-assigurazzjoni kontra l-mard u l-inċidenti tal-kategoriji ta' persunal ikkonċernati. L-evoluzzjoni fil-konfront tal-Partita 1 4 2 0 "Servizzi esterni tat-traduzzjoni" hija dovuta parzjalment għat-tnaqqis fl-esternalizzazzjoni fl-2016 u parzjalment għall-fatt li, bħala medja, il-prezz għal kull faċċata ta' traduzzjoni esternalizzata skont il-kuntratti l-ġodda fis-seħħ fl-2016 kien aktar baxx milli kien skont il-kuntratti li kienu ffirmati qabel. It-tnaqqis tal-impenji li jikkorrispondu għall-Partita 1 6 5 2 "Nefqiet kurrenti għall-operat amministrattiv tar-ristoranti u l-kantins" matul l-2015 jista' jiġi spjegat permezz tal-implimentazzjoni tal-linji gwida strateġiċi għall-modernizzazzjoni tal-politika tal-Parlament dwar il-forniment tal-ikel għall-2014–2019, li ġew adottati mill-Bureau fl-10 ta' Ġunju 2013. Abbażi ta' dawn il-linji gwida, il-kuntratturi li jipprovdu s-servizzi ta' forniment ta' ikel fil-bini tal-Parlament ma baqgħux jiġu ssussidjati fi Brussell (minn Lulju 2015) u fi Strasburgu (minn Novembru 2016). Inizjalment ma ddaħħlet l-ebda approprjazzjoni għall-Partita 2 0 0 1 "Ħlasijiet ta' ċnus" fil-baġit 2016: l-approprjazzjonijiet għal din il-partita ġew miżjuda b'EUR 53 500 000 miljun sa tmiem is-sena finanzjarja, b'riżultat tat-trasferiment ta' tlaqqit. L-ammont kollu ġie impenjat għall-proġett ta' estensjoni tal-Bini Adenauer fil-Lussemburgu (il-proġett tal-KAD). Il-Partita 2 0 0 7 "Sistemazzjoni fil-bini" hija intenzjonata għall-finanzjament ta' proġetti ta' sistemazzjoni speċifiċi u individwali li ma jinvolvux xogħol rikorrenti. Iż-żieda fl-impenji li jikkorrispondu għal din il-Partita fl-2016 hija prinċipalment dovuta għall-investimenti eċċezzjonali fl-aspetti tas-sigurtà tal-bini, bħala konsegwenza tal-bidla fis-sitwazzjoni tas-sigurtà. L-investimenti kienu mmirati, fost affarijiet oħra, lejn ir-rinfurzar tal-entraturi tal-bini, ir-rinfurzar tal-ħġieġ biex isir reżistenti għall-balel sparati u t-tqawwija tal-perimetru ta' sigurtà barra l-bini fi Brussell u Strasburgu. Il-proġetti l-oħra fi Brussell kellhom x'jaqsma, pereżempju, mal-modernizzazzjoni tal-lifts fil-Bini Spinelli, postijiet għall-qari ta' dokumenti kunfidenzjali jew sigrieti u ċ-Ċentru ta' Akkoljenza għall-Viżitaturi l-ġdid fil-Bini Atrium. Il-proġetti l-ewlenin l-oħra fi Strasburgu kienu: xogħlijiet biex ikun hemm sigurtà fis-swali ddedikati għall-informatika u t-telekomunikazzjonijiet, it-tiswija ta' diversi ħsarat u x-xogħol ta' tiswija għall-materjal ta' iżolament min-nirien fil-Bini Weiss, il-konverżjoni ta' tliet swali għal-laqgħat fil-Bini Pflimlin f'uffiċċji open plan u l-installazzjoni ta' Parlamentarium żgħir. Il-Partita 2 0 2 2 "Manutenzjoni, żamma, operat u tindif tal-bini" tkopri l-manutenzjoni tal-bini (eż. it-tindif, l-ispazji bil-pjanti, eċċ.), u l-manutenzjoni tat-tagħmir u l-installazzjonijiet fil-bini (il-manutenzjoni strutturali u ta' tip ieħor, is-sistemi tekniċi tal-bini, il-liftijiet, eċċ.). It-tnaqqis fil-konfront tal-partita matul l-2015 huwa dovut prinċipalment għal razzjonalizzazzjoni tas-servizzi tat-tindif, żieda indiċjarja li kienet anqas milli kien mistenni u tnaqqis tal-ispejjeż f'kuntratt ta' manutenzjoni wara li ġew innegozjati xi emendi fl-2015. L-impenji li jikkorrispondu għall-Partita 2 0 2 6 "Sigurtà u sorveljanza tal-bini" koprew essenzjalment l-ispejjeż tal-għassa u tas-sorveljanza tal-bini okkupat mill-Parlament fit-tliet postijiet tax-xogħol tiegħu u l-uffiċċji tal-informazzjoni. It-tnaqqis tal-impenji fl-2016 jirriżulta mit-tlestija tal-internalizzazzjoni tas-servizzi tas-sigurtà fi Strasburgu, mid-dispożizzjonijiet il-ġodda rigward il-ħinijiet tal-ftuħ u tal-għeluq tal-bini u mill-fatt li bini partikolari fil-Lussemburgu ma baqax jintuża. L-infiq li jikkorrispondi għall-Partita 2 1 0 0 "Informatika u telekomunikazzjonijiet — attivitajiet rikorrenti tal-funzjonament" jirrigwarda l-funzjonament tajjeb tas-sistemi tal-informatika u t-telekomunikazzjonijiet tal-Parlament u b'mod speċifiku s-sistemi taċ-ċentru tal-informatika u t-telekomunikazzjonijiet, l-informatika dipartimentali u l-ġestjoni tan-netwerk. Iż-żieda ta' 3 % tal-impenji li jikkorrispondu għal din il-partita bejn l-2015 u l-2016 tirrigwarda l-kapaċitajiet dejjem jiżdiedu taċ-ċentru tad-data minn sena għall-oħra, b'riżultat taż-żieda fl-għadd tal-applikazzjonijiet fuq is-servers tiegħu. Barra minn hekk, il-kuntratti qafas għall-manutenzjoni jiġu indiċizzati annwalment, u dan irriżulta biex l-infiq kompla jiżdied matul l-2016. L-infiq li jikkorrispondi għall-Partita 2 1 0 1 "Informatika u telekomunikazzjonijiet — attivitajiet rikorrenti relatati mal-infrastruttura" tirrigwarda l-attivitajiet rikorrenti ta' ġestjoni u manutenzjoni tas-sistemi tal-informatika u t-telekomunikazzjonijiet tal-Parlament, u b'mod speċifiku l-infrastrutturi relatati man-netwerks, mas-sistemi tal-wajers, mat-telekomunikazzjonijiet, mal-apparat individwali, kif ukoll mas-sistemi ta' votazzjoni. Iż-żieda ta' 10 % fl-impenji bejn l-2015 u l-2016 tista' tiġi spjegata prinċipalment mill-fatt li l-impenji baġitarji għal kuntratt sinifikanti partikolari ġew imposti fuq il-baġit 2015 għal sitt xhur biss. L-impenji li jikkorrispondu għall-Partita 2 1 0 3 "Informatika u telekomunikazzjonijiet — attivitajiet rikorrenti ta' ġestjoni tal-applikazzjonijiet ICT" jirrigwardaw l-attivitajiet rikorrenti ta' ġestjoni tal-applikazzjonijiet ICT tal-Parlament Ewropew, b'mod partikolari l-applikazzjonijiet relatati mal-Membri, dawk relatati mal-komunikazzjoni kif ukoll l-applikazzjonijiet amministrattivi u leġiżlattivi. L-impenji li jikkorrispondu għal din il-partita baqgħu stabbli bejn l-2015 u l-2016. L-impenji li jikkorrispondu għall-Partita 2 1 0 4 "Informatika u telekomunikazzjonijiet — Investimenti fl-infrastrutturi" jkopru l-investiment fl-infrastrutturi tas-sistemi tal-informatika u t-telekomunikazzjonijiet tal-Parlament, inklużi s-sistemi taċ-ċentru tal-informatika u t-telekomunikazzjonijiet, in-netwerks, is-sistemi ta' cables, kif ukoll is-sistemi ta' videokonferenzi. Ir-raġuni ewlenija għat-tnaqqis ta' 12 % fil-konfront ta' din il-partita hija li tqiegħdu anqas approprjazzjonijiet għad-dispożizzjoni biex jiġi akkwistat tagħmir ICT individwali. L-impenji li jikkorrispondu għall-Partita 2 1 0 5 "Informatika u telekomunikazzjonijiet — Investimenti fil-proġetti" jkopru l-investiment relatat ma' proġetti eżistenti jew ġodda fil-qasam tal-ICT. L-investiment jinkludi l-applikazzjonijiet relatati għall-Membri, l-applikazzjonijiet fil-qasam leġiżlattiv, amministrattiv u finanzjarju, kif ukoll dawk relatati mal-governanza tal-ICT. Iż-żieda ta' 78 % fl-infiq li jikkorrispondi għal din il-partita mill-2015 għall-2016 hija relatata prinċipalment mal-approprjazzjonijiet addizzjonali li ġew ipprovduti permezz ta' trasferimenti interni, b'segwitu għal riorganizzazzjoni u trasferiment interni tal-attivitajiet fl-2016 bl-intenzjoni li ċerti proġetti informatiċi jiġu ġestiti b'mod aktar deċentralizzat, l-iżvilupp ta' proġetti ġodda, pereżempju fil-qasam tad-diġitalizzazzjoni tal-proċessi, u d-deċiżjoni li hemm bżonn li ċerti żviluppi fi ħdan il-programm e-Parliament jiġu indirizzati aktar kmieni milli kien previst preċedentement. Il-partiti kollha f'dan il-kapitolu pprovdew finanzjament għat-trasferiment ta' tlaqqit C8. Saru sforzi kontinwi biex in-nefqa amministrattiva kurrenti tiġi kkontrollata. Il-bidla fil-konfront tal-Artikolu 2 3 7 "Rilokazzjonijiet" tista' tiġi spjegata minn nuqqas ta' ħaddiema fil-qasam tal-għamara, li wassal għal żieda fid-domanda għal ħaddiema esterni fil-qasam. Iż-żieda fil-konfront tal-Artikolu 2 3 8 "Nefqiet amministrattivi oħra" hija dovuta prinċipalment minn żieda fil-ħtiġijiet għal uniformijiet ikkollegati mal-proċessi ta' internalizzazzjoni tas-servizzi tat-trasport tal-Membri (ix-xufiera) u tas-sigurtà. Ir-raġuni ewlenija għaż-żieda fil-konfront tal-Artikolu 3 0 4 "Nefqiet varji għal laqgħat" hija d-domanda li kienet ogħla milli kien mistenni għall-forniment tar-rinfreski, b'mod partikolari l-ilma minerali, li jiġu serviti waqt il-laqgħat uffiċjali u amministrattivi. Il-Partita 3 2 4 4 tkopri s-sussidji mogħtija għall-gruppi ta' viżitaturi u l-ispejjeż ta' superviżjoni u ta' infrastruttura relatati, l-ispejjeż għall-ġestjoni tal-programm "Euroscola" u l-finanzjament ta' traineeships għall-multiplikaturi ta' opinjoni minn pajjiżi terzi. L-impenji li jikkorrispondu għal din il-partita naqsu meta mqabbla ma' dawk tal-2015, minħabba t-tnaqqis fl-għadd ta' viżitaturi fl-2016 b'segwitu għall-attakki terroristiċi fi Brussell. Il-Partita 3 2 4 2 "Nefqiet għall-pubblikazzjoni, it-tagħrif u l-parteċipazzjoni f'manifestazzjonijiet pubbliċi" tkopri b'mod partikolari l-infiq fuq il-pubblikazzjonijiet ta' informazzjoni, l-attivitajiet ta' informazzjoni, ir-relazzjonijiet pubbliċi, il-parteċipazzjoni f'avvenimenti pubbliċi, fieri kummerċjali u wirjiet fl-Istati Membri u fil-pajjiżi kandidati, kif ukoll l-aġġornament tal-Osservatorju Leġiżlattiv (OEIL). Fl-2016, kien hemm żieda limitata minħabba l-fatt li fit-tieni semestru tnieda l-Programm tal-Iskejjel Ambaxxaturi tal-Parlament Ewropew fl-Istati Membri kollha. Dan il-programm jinkludi diversi attivitajiet u huwa mmirat biex joħloq netwerk ta' skejjel, għalliema u studenti li jinvolvu rwieħhom mal-Parlament Ewropew, il-Membri tiegħu u l-Uffiċċji tal-Informazzjoni sabiex iżidu l-għarfien rigward id-demokrazija parlamentari Ewropea u l-valuri taċ-ċittadinanza Ewropea (ara l-paragrafu 117 hawn taħt). Il-Partita 3 2 4 8 "In-nefqa għall-informazzjoni awdjoviżiva" tkopri l-ispejjeż marbuta mal-baġit operattiv tas-settur awdjoviżiv, ix-xandir dirett fuq l-internet tas-seduti plenarji u tal-laqgħat tal-kumitati parlamentari, kif ukoll il-ħolqien ta' arkivji adegwati li jiggarantixxu li l-pubbliku jkollu aċċess permanenti għal din l-informazzjoni. Iż-żieda sostanzjali fil-konfront ta' din il-partita mill-2015 għall-2016 kienet riżultat ta' diversi avvenimenti eċċezzjonali imprevisti li kellhom jiġu koperti u l-interess dejjem jikber tal-Membri u l-istazzjonijiet televiżivi ġodda għall-installazzjonijiet awdjoviżivi tad-DĠ COMM. Fl-2016, il-produzzjoni ta' materjal awdjoviżiv iġġenerat 1 831 proġett fuq Europe by Satellite (pereżempju, seduti plenarji, laqgħat tal-kumitati u avvenimenti politiċi), is-servizz fotografiku kopra 4 009 avvenimenti (inklużi 2 127 talba mill-Membri) u ġew prodotti 1 841 proġett radjufoniku, 3 861 servizz bilwieqfa quddiem kamera fil-faċilità Voxbox, 1 038 proġett multimedjatiku u 2 106 proġett televiżiv. Is-sistema Teletrax (218-il stazzjon Ewropew li jirrappreżentaw 80 % tal-pubbliku Ewropew) wettqet monitoraġġ ta' 208 stazzjonijiet li użaw xbihat prodotti mis-servizzi tal-Parlament. Dawn ix-xbihat intużaw 66 251 darba għal tul totali ta' 610 sigħat. Iż-żieda ta' 4 % fil-konfront tal-Partita 3 2 1 0 "Akkwist ta' appoġġ espert għas-Servizz ta' Riċerka tal-Parlament Ewropew, il-Bibljoteka u l-Arkivji" matul l-2015 tista' tiġi spjegata minn żieda fid-domanda (u l-offerta) għall-proġetti ta' riċerka, inkluża l-ħidma editorjali fuqhom, kif ukoll żieda fl-għadd ta' avvenimenti li ġew organizzati. Barra minn hekk, l-ispejjeż għas-sorsi ta' informazzjoni fuq l-internet kienu ogħla, peress li l-offerta hija mfassla speċifikament biex tissodisfa l-ħtiġijiet ta' informazzjoni tal-Membri. It-tnaqqis fir-rigward tal-Partita 3 2 0 0 "Akkwist tal-opinjoni tal-esperti" mill-2015 għall-2016 hija dovuta prinċipalment għas-sospensjoni tal-għarfien espert relatat mal-proġetti informatiċi li ttardjaw. L-Artikolu 4 0 0 "Nefqa amministrattiva kurrenti u nefqa marbuta mal-attivitajiet politiċi ta' informazzjoni tal-gruppi politiċi u tal-Membri mhux affiljati" jkopri l-ispejjeż segretarjali, amministrattivi u ta' funzjonament għall-gruppi politiċi u l-Membri mhux affiljati, kif ukoll l-ispejjeż marbuta mal-attivitajiet politiċi u ta' informazzjoni tagħhom. Iż-żieda ta' 3 % tal-impenji fil-konfront ta' dan l-Artikolu matul l-2015 hija dovuta prinċipalment għall-fatt li l-2016 kienet l-ewwel sena sħiħa ta' eżistenza tal-Grupp ENF (li twaqqaf nhar il-15 ta' Ġunju 2015). Iż-żieda fl-impenji mill-2015 għall-2016 hija dovuta għall-fatt li, b'segwitu għal deċiżjoni mill-awtorità baġitarja, il-pakkett għall-assistenza parlamentari żdied mill-1 ta' Jannar 2016 b'EUR 1 500 fix-xahar u għal kull Membru. Il-pagamenti tal-assistenza parlamentari fl-2016 fir-rigward tal-assistenti lokali li jgħixu barra miż-żona tal-euro saru billi ntużat rata tal-kambju stabbilita għas-sena kollha bejn l-euro u l-muniti l-oħra (ir-rata ta' Diċembru 2015) bi qbil mar-regoli fis-seħħ. Waqt il-laqgħa tiegħu tas-26 ta' Ottubru 2015, il-Bureau adotta diversi bidliet għall-Miżuri ta' Implimentazzjoni tal-Istatut tal-Membri. Dawn il-bidliet irrikjedew adattament għal prattiki ġodda kemm min-naħa tal-amministrazzjoni u kemm min-naħa tal-Membri. Id-dispożizzjonijiet il-ġodda ġew implimentati tul l-2016. Dan il-kapitolu rrappreżenta 0,02 % tal-impenji tal-2016, u b'kollox ammonta għal EUR 420 000 (EUR 400 000 fl-2015). Il-kapitoli f'dan it-titolu jinvolvu biss approprjazzjonijiet proviżorji li jistgħu jiġu impenjati biss wara li jiġu trasferiti lejn partita operattiva. It-trasferimenti tal-approprjazzjonijiet provviżorji qed jiġu indirizzati fit-Taqsima I ta' dan ir-rapport. L-approprjazzjonijiet inizjali li jikkorrispondu għal dan it-titolu kienu ta' EUR 6 000 000 (2015: EUR 11 700 000), ammont li huwa ekwivalenti għal 0,3 % tal-baġit totali għall-2016. Fl-2016, l-attività leġiżlattiva żdiedet b'mod sostanzjali, peress li l-Parlament kien qed joqrob lejn nofs il-leġiżlatura 2014-2019 tiegħu. Id-Direttorati Ġenerali tal-Parlament għas-Servizzi ta' Riċerka Parlamentari, għall-Politiki Interni u għall-Politiki Esterni pprovdew assistenza u għarfien lill-Membri u lill-kumitati parlamentari fil-ħidma parlamentari tagħhom. Komplew ir-razzjonalizzazzjoni u l-modernizzazzjoni tal-oqsma fundamentali tal-Amministrazzjoni tal-Parlament. Avveniment notevoli li seħħ fil-livell politiku fl-2016 kien ir-referendum li sar nhar it-23 ta' Ġunju 2016 fir-Renju Unit ("il-vot dwar Brexit"). Il-President tal-Parlament issottolinja li, sakemm ir-Renju Unit jibqa' membru sħiħ tal-Unjoni Ewropea, il-Membri u l-persunal Brittaniċi tal-Parlament Ewropew se jgawdu mill-istess drittijiet u obbligi li għandhom il-Membri u l-persunal l-oħra kollha tal-istituzzjoni. Ir-referendum kellu impatt konsiderevoli fuq id-Direttorati Ġenerali politiċi, li ntalbu jsegwu dan il-proċess u jħejju materjal analitiku abbażi ta' ħidma ta' ġbir ta' informazzjoni biex jikkunsidraw l-impatt tat-tluq tar-Renju Unit fuq l-oqsma ta' politika u l-leġiżlazzjoni fl-oqsma rispettivi tagħhom. Is-sena 2016 kienet ikkaratterizzata wkoll minn kuntest ta' sigurtà dejjem tiddeterjora u attakki terroristiċi. Nhar it-22 ta' Marzu 2016, seħħew attakki kkoordinati fl-ajruport ta' Brussell u fl-Istazzjon tal-Metro ta' Maelbeek, qrib il-bini tal-Parlament fi Brussell. L-istat ta' allert fil-Parlament żdied għal-livell oranġjo matul il-perjodu bejn it-22 u d-29 ta' Marzu u baqa' fil-livell isfar għall-bqija tas-sena fit-tliet postijiet tax-xogħol u fl-Uffiċċji tal-Informazzjoni. L-attakk terroristiku qanqal azzjoni immedjata biex titqawwa s-sigurtà, b'mod speċjali fi Brussell, iżda wassal ukoll biex l-attivitajiet tal-Parlament ġew eżaminati mill-ġdid fid-dawl ta' din ir-restrizzjoni. Il-kuntest imqalleb fil-qasam tas-sigurtà inkoraġġixxa t-tisħiħ tal-kooperazzjoni fil-qasam tas-sigurtà mal-awtoritajiet nazzjonali fil-pajjiżi ospitanti, b'mod partikolari mal-awtoritajiet Belġjani. Inħoloq Grupp ta' Ħidma ta' Livell Għoli dwar il-kwistjonijiet fil-qasam tas-sigurtà, li jinkludi għadd ferm limitat ta' parteċipanti. Ġew diskussi żewġ kwistjonijiet essenzjali: il-ħtieġa ta' definizzjoni ċara u rikonoxxuta tad-distrett Ewropew u l-implimentazzjoni ta' korp speċifiku fi ħdan l-awtoritajiet Belġjani biex jeżamina, jissorvelja u jieħu azzjoni rigward kwalunkwe kwistjoni relatata mas-sigurtà ta' dan id-distrett. Ġew indirizzati kwistjonijiet oħra ta' ambitu aktar ġenerali, bħall-kopertura bis-CCTV, il-miżuri ta' sigurtà speċifiċi għall-avvenimenti li jseħħu fl-ispazji pubbliċi, il-formalizzazzjoni ta' ftehim dwar preżenza tal-pulizija u militari anke f'sitwazzjoni ta' allert minimu u l-kontrolli ta' sigurtà fuq il-fornituri esterni ta' servizzi li jintużaw mill-istituzzjonijiet Ewropej. Intlaħaq qbil mal-awtoritajiet nazzjonali dwar dawn is-suġġetti differenti. Nhar id-9 ta' Marzu 2015, il-Bureau adotta l-proġett iPACs (integrated Physical Access Control System — sistema integrata għall-kontroll tal-aċċess fiżiku) intenzjonat biex jinkisbu tekniki ta' sigurtà ġodda u, b'hekk, biex tissaħħaħ is-sigurtà tal-istituzzjoni billi tiġi mgħammra b'għodda teknoloġika moderna, integrata, mhux invażiva u kapaċi tassimila l-iżviluppi teknoloġiċi tal-ġejjieni. Bi qbil mad-deċiżjoni tal-Bureau, ġie stabbilit kalendarju li jipprevedi implimentazzjoni gradwali fit-tliet postijiet tax-xogħol u durata globali stmata fuq ħames snin. L-implimentazzjoni ta' dan il-proġett diġà nbdiet waqt is-sena finanzjarja 2015, bil-finalizzazzjoni tal-proċeduri ta' sejħa għal offerti għall-akkwist ta' għodda informatika u ta' għarfien espert. Matul is-sena finanzjarja 2016, ġew finalizzati proċeduri ta' sejħa għal offerti relatati ma' apparat tekniku. Barra minn hekk, il-Bureau talab it-tisħiħ u l-organizzazzjoni mill-ġdid tal-entrati għal kull binja tal-Parlament fit-tliet postijiet tax-xogħol abbażi ta' kunċett ta' sigurtà ġdid. F'dan il-kuntest, għandu jiġi nnotat li l-entrati kollha tad-diversi binjiet tal-Parlament fi Brussell li kienu rinnovati matul is-snin finanzjarji 2015 u 2016, għal din l-okkażjoni ġew mgħammra b'tagħmir ġdid għall-kontroll fuq l-aċċess u ġew integrati fis-sistema iPACS il-ġdida. Il-badges il-ġodda b'teknoloġija sigura ġdida se jibdew jiġu prodotti b'mod gradwali matul is-sena finanzjarja 2017, jiġifieri ftit tard meta mqabbel mal-kalendarju inizjali tal-implimentazzjoni. Dan id-dewmien irriżulta mill-għażla li dawn il-badges ikollhom ċippa tal-aħħar ġenerazzjoni u mid-disponibilità ta' din it-teknoloġija avvanzata fuq is-suq. Mill-2014 'l hawn, il-Bureau ħa sensiela ta' deċiżjonijiet maħsuba biex il-livell ta' sigurtà u ta' protezzjoni tal-bini tal-Parlament jiġi adattat għat-tipi l-ġodda ta' riskji, peress li dawn il-binjiet ġew akkwistati u konċepiti qabel it-terroriżmu sar mifrux estensivament. F'April 2016, il-Bureau approva aġġornament komprensiv tax-xogħlijiet kollha għas-sistemi ta' sigurtà u l-investimenti kollha fil-qasam li kienu diġà ġew approvati fir-rigward ta' Brussell u Strasburgu, kif ukoll il-programmazzjoni tagħhom għas-snin finanzjarji 2016 u 2017. B'mod parallel, il-Bureau adotta wkoll sensiela ta' miżuri bl-għan li jissaħħu s-sigurtà u l-livell ta' protezzjoni tal-binjiet ċentrali tal-Parlament fi Brussell u fi Strasburgu kontra r-riskji ta' intrużjoni jew ta' attentati permezz tal-ħolqien ta' perimetru estern madwar dawn il-binjiet. Il-Bureau għalhekk talab it-tisħiħ u l-organizzazzjoni mill-ġdid tal-entrati għal kull binja tal-Parlament fit-tliet postijiet tax-xogħol abbażi ta' kunċett ta' sigurtà ġdid li jkun kapaċi jiggarantixxi kemm ambjent tax-xogħol mingħajr periklu u seren għall-attivitajiet parlamentari, kif ukoll iż-żamma tal-ftuħ fir-rigward taċ-ċittadini li jikkaratterizza lill-Istituzzjoni. Waqt il-laqgħa tiegħu tal-11 ta' April 2016, il-Bureau adotta l-proposta għall-internalizzazzjoni tas-servizz tat-trasport tal-Membri. L-objettiv ewlieni tal-internalizzazzjoni huwa t-titjib tas-sigurtà tal-Membri peress li l-Parlament se jkun jista' jwettaq investigazzjonijiet ta' sigurtà rigward ix-xufiera qabel jiġu impjegati u jipprovdi taħriġ u monitoraġġ kontinwi tal-persunal tiegħu. Ir-reklutaġġ tax-xufiera l-ġodda taħt l-istatut ta' aġent kuntrattwali beda mill-bidu tal-2017. L-2016 kienet l-ewwel sena meta s-Servizz ta' Riċerka għall-Membri kien kompletament operattiv f'termini tal-korp tal-persunal tiegħu, il-livell ta' speċjalizzazzjoni politika tiegħu u l-firxa ta' prodotti u servizzi tiegħu għall-Membri. Apparti li wieġeb diversi mistoqsijiet mingħand il-Membri jew l-uffiċċji tagħhom, is-Servizz iġġenera wkoll għadd dejjem jikber ta' pubblikazzjonijiet għall-Membri u l-istituzzjoni kollha kemm hi, li kollha ġew iddisinjati biex ikunu ċari, b'ħafna kontenut, aċċessibbli u faċli biex jinqraw. Hemm diversi tipi ta' pubblikazzjonijiet, li jvarjaw fit-tul u fil-livell ta' dettall. In-noti "Mad-daqqa t'għajn" jipprovdu sommarju ta' paġna jew tnejn dwar tema partikolari, filwaqt li l-"Briefings" joffru ħarsa aktar fid-dettall dwar politika, kwistjoni jew biċċa leġiżlazzjoni u jkollhom tul li jlaħħaq it-tnax-il paġna. L-"Analiżijiet fil-Fond" u l-"Istudji" jipprovdu analiżi ferm aktar komprensiva u dettaljata dwar l-istess elementi. Kumplessivament, fl-2016 is-Servizz ta' Riċerka għall-Membri ġġenera 746 pubblikazzjoni stampata, li minnhom 330 kienu noti "Mad-daqqa t'għajn", 384 kienu "Briefings" u 32 kienu "Analiżijiet fil-Fond" u "Studji". Is-Servizz ta' Riċerka għall-Membri ħadem ukoll mill-qrib maż-żewġ kumitati konsultattivi tal-UE — il-Kumitat Ekonomiku u Soċjali Ewropew u l-Kumitat tar-Reġjuni — kif previst fil-ftehimiet ta' kooperazzjoni li ġew iffirmati magħhom fl-2014, u pprovda servizzi lil dawn il-korpi billi wieġeb għal talbiet speċifiċi għal riċerka u appoġġ f'forom oħra. Fl-2015 u fl-2016, ipprovda madwar 150 xogħol ta' dan it-tip, skont kif inhu previst f'dawk il-ftehimiet. Il-Librerija tal-Parlament, apparti l-funzjoni ta' librerija klassika, tipprovdi wkoll lill-Membri u l-persunal b'aċċess diġitali u fuq l-internet għal firxa estensiva ħafna ta' sorsi ta' għarfien, inklużi ħafna ġurnali, databażijiet u sorsi ta' aħbarijiet u informazzjoni oħra b'abbonament. Barra minn hekk, l-unità l-ġdida bir-responsabilità għad-dritt komparattiv li nħolqot lejn tmiem l-2015, bdiet b'suċċess il-proċess li tibni ġabra ta' riferiment f'dan il-qasam, kemm fuq livell fiżiku u kemm fuq livell elettroniku, u li tistabbilixxi kollegamenti ma' libreriji komparabbli madwar id-dinja. F'Novembru 2016, ospitat konferenza importanti dwar ir-rwol tal-qrati kostituzzjonali fil-governanza f'diversi livelli. B'mod parallel, l-unità ppubblikat seba' studji dwar il-qrati kostituzzjonali ta' diversi stati tal-UE u mhux u dwar il-Qorti tal-Ġustizzja tal-Unjoni Ewropea. Fl-2016, l-attività leġiżlattiva żdiedet b'mod sostanzjali, peress li l-Parlament kien qed joqrob lejn nofs il-leġiżlatura 2014-2019 tiegħu. Dan wassal biex il-produzzjoni fl-oqsma tal-Valutazzjonijiet tal-Impatt u l-Valur Miżjud Ewropew kienet konsiderevolment ogħla milli kienet fis-snin preċedenti. Hekk kif il-produzzjoni leġiżlattiva tal-Kummissjoni laħqet ir-ritmu operattiv tagħha, l-2016 kien ikkaratterizzat minn żieda importanti ferm fl-għadd tal-proposti leġiżlattivi li tressqu lill-Parlament u konsegwentement fl-għadd ta' valutazzjonijiet tal-impatt tal-Kummissjoni li kienu jirrikjedu evalwazzjoni: l-amministrazzjoni tal-Parlament ipproduċiet 36 evalwazzjoni inizjali — kważi tliet darbiet aktar milli pproduċiet fl-2015. Barra minn hekk, ir-regoli l-ġodda dwar ir-rapporti ta' implimentazzjoni li ġew adottati mill-Konferenza tal-Presidenti f'April 2016 ikkontribwew għal żieda sinifikanti fl-għadd tal-"Valutazzjonijiet tal-Implimentazzjoni Ewropea": fl-2016 ġew prodotti 13-il valutazzjoni ta' dan it-tip. Matul is-sena ġiet organizzata firxa estensiva ta' studji, sessjonijiet ta' ħidma u attivitajiet oħra orjentati lejn il-ġejjieni, fuq talba tal-Panel ta' Valutazzjoni tal-Għażliet Xjentifiċi u Teknoloġiċi (STOA) li jinkludi 25 Membru tal-Parlament Ewropew, maħtura minn disa' kumitat parlamentari. Fl-2016, ġew prodotti 10 pubblikazzjonijiet f'dan il-qasam, li ġew ippubblikati fuq is-sit tal-Parlament fuq l-internet. Biex nagħlqu, f'April 2015 ġiet stabbilita unità ġdida responsabbli biex tistudja t-Tendenzi Globali, bl-intenzjoni li tidentifika, issegwi u tanalizza t-tendenzi globali fuq żmien medju u twil, b'mod speċjali l-bidliet fl-ambjenti ekonomiċi, soċjali u politiċi internazzjonali, li jistgħu jaffettwaw lill-Unjoni Ewropea fis-snin li ġejjin. Din iżżomm lill-Membri informati dwar it-tendenzi ta' dan it-tip u l-implikazzjonijiet potenzjali tagħhom fuq il-politiki, billi tippubblika noti ta' tgħarrif u torganizza seminars. Dawn il-pubblikazzjonijiet jinkludu Tendenzjometru Globali ġdid, li għandu jiġi prodott minn tal-anqas darbtejn fis-sena, u li janalizza l-bidliet li potenzjalment ikunu importanti għall-Unjoni. Matul l-2016 l-unità ppubblikat l-ewwel nota ta' tgħarrif tagħha dwar perspettiva fit-tul rigward il-migrazzjoni u l-UE, u segwietha bl-ewwel edizzjoni tat-Tendenzjometru Globali l-ġdid. L-2016 kien ikkaratterizzat minn livell għoli ta' attività leġiżlattiva u mhux. Apparti l-attivitajiet ċentrali tradizzjonali matul il-fażi leġiżlattiva, il-kumitati u s-segretarjati tagħhom komplew jinvestu ammont konsiderevoli ta' ħidma fid-definizzjoni tal-prijoritajiet interistituzzjonali, kif ukoll fil-fażi ta' konsultazzjoni u fil-fażi ta' skrutinju. F'dan il-kuntest, ġew organizzati 391 laqgħa tal-kumitati parlamentari u 135 laqgħa tat-trilogu fl-2016. B'mod partikolari, ġew ipprovduti għarfien espert u appoġġ komprensivi għat-tħejjija tal-pożizzjoni tal-Parlament dwar l-ewwel proposta li qatt saret għar-reviżjoni tal-Qafas Finanzjarju Pluriennali (QFP), permezz tat-tmexxija tal-Kumitat għall-Baġits u l-involviment ta' għadd kbir ta' partijiet ikkonċernati. Dan ippermetta li ssir analiżi fil-fond dwar il-funzjonament tal-QFP attwali u li jiġi adottat rapport b'ambitu mifrux sew, bl-inklużjoni ta' linji gwida li ppermettew li jsiru diskussjonijiet estensivi u li pprovdew kontribut prezzjuż għall-proposta tal-Kummissjoni. Fl-2016, ġie pprovdut ukoll għarfien espert sostanzjali fil-proċess ta' reviżjoni tar-Regoli ta' Proċedura permezz tat-tmexxija tal-grupp ta' ħidma tal-Kumitat AFCO u permezz ta' tim ta' proġett fil-livell amministrattiv imwaqqaf biex jappoġġalu ħidmietu. Nhar it-13 ta' April 2016, ġie ffirmat ftehim interistituzzjonali ġdid dwar it-tfassil aħjar tal-liġijiet. L-amministrazzjoni tal-Parlament ikkontribwiet b'mod estensiv u b'suċċess għall-preparamenti għan-negozjati u, wara li ġie ffirmat, ħadmet b'mod attiv għall-implimentazzjoni ta' dan il-ftehim u biex jingħata segwitu. Sehem sostanzjali ferm tal-għarfien espert meħtieġ għall-ħidma tal-kumitati jiġi prodott internament u, f'dawn l-aħħar snin, qiegħed jiżdied. Fl-2016, ġew prodotti madwar 382 (fl-2015: 352 u fl-2014: 218) studju intern u dokument ta' tgħarrif (inkluż madwar 100 aġġornament ta' wħud li diġà kienu jeżistu). Il-Parlament ħa sehem ukoll fin-negozjati interistituzzjonali dwar l-arranġamenti għall-kooperazzjoni u l-kondiviżjoni ta' informazzjoni fir-rigward tal-ftehimiet internazzjonali. Barra minn hekk, komplew jiġu implimentati l-arranġamenti operattivi dwar l-aċċess għad-dokumenti relatati mat-TTIP, li ppermettew li jiġi ttrattat ammont sostanzjali ta' dokumenti u pprovdew aċċess bla preċedent għad-dokumenti relatati man-negozjati kummerċjali li jkunu għaddejjin. L-amministrazzjoni tal-Parlament implimentat ukoll il-ftehim amministrattiv li ntlaħaq mas-SEAE fir-rigward tal-kondiviżjoni tar-rapportar politiku, fost affarijiet oħra, billi installat kamra tal-qari sikura u tieħu ħsieb il-ġestjoni tagħha ta' kuljum, u billi bdiet tuża s-sistema għat-trażmissjoni bil-posta elettronika b'sigurtà. Fir-rigward tad-Delegazzjonijiet Interparlamentari, ingħatat attenzjoni partikolari biex titkompla l-implimentazzjoni konsistenti tal-metodi u l-modalitajiet ta' ħidma relatati mal-iskrutinju u li ġew introdotti fl-2015 u riveduti fil-bidu tal-2016. Id-dipartiment tematiku fil-qasam tal-politiki esterni kompla bl-approċċ integrat tiegħu fl-attività ta' komunikazzjoni tiegħu billi ppubbliċizza ħidmietu fuq is-sit tat-Think Tank tal-PE fuq l-internet, is-sit komuni tad-dipartimenti tematiċi fuq l-intranet u billi kkontribwixxa għal deskrizzjoni ġenerali ta' kull xahar tal-attivitajiet tad-dipartimenti tematiċi. Barra minn hekk, f'Ġunju 2016 huwa nieda l-bullettin tiegħu ta' kull xahar. Bl-intenzjoni li jiżviluppa aktar kollegamenti mal-komunitajiet akkademiċi, dawk tal-grupp ta' riflessjoni u l-organizzazzjonijiet internazzjonali rilevanti, l-unità tad-dipartiment tematiku organizzat 13-il pjattaforma tematika, żewġ forums dwar id-diplomazija u żewġ diskussjonijiet madwar mejda. Huwa intensifika l-kooperazzjoni u l-iskambju ta' informazzjoni mad-Dipartimenti dwar l-Affarijiet Politiċi u d-Diplomazija Pubblika tan-NATO u l-laqgħat informali fil-livell tal-konsulenti saru ħaġa regolari (biennali). Il-maġġoranza tal-attivitajiet relatati mal-appoġġ għad-demokrazija ġew organizzati fis-sitt pajjiżi prijoritarji adottati mill-Grupp għas-Sostenn għad-Demokrazija u Koordinazzjoni tal-Elezzjonijiet (l-Ukrajna, il-Moldova, it-Tuneżija, il-Marokk, it-Tanzanija u l-Myanmar) u fir-reġjun prijoritarju (il-Balkani tal-Punent u t-Turkija). FL-2016 ġew organizzati disa' delegazzjonijiet ta' osservazzjoni elettorali (fl-Uganda, il-Perù, il-Mongolja, iż-Żambja, il-Gabon, il-Ġordan, il-Georgia, il-Moldova u l-Ghana). B'mod partikolari, f'Marzu 2016, il-Parlament organizza l-Ġimgħa tal-Ukrajna, avveniment ta' tlitt ijiem għat-tnedija tal-attivitajiet għall-bini tal-kapaċitajiet mal-Verkhovna Rada. Ħadu sehem fil-programm 80 Membru u persunal ta' livell għoli. B'riżultat tal-Ġimgħa tal-Ukrajna, il-Parlament iffirma Memorandum ta' Qbil mal-Verkhovna Rada biex tinbena sħubija mill-qrib fl-iżvilupp ta' attivitajiet għall-bini tal-kapaċitajiet ma' pajjiż li qiegħed fil-quċċata tal-prijoritajiet politiċi għall-Parlament. Il-programm ta' appoġġ tal-2016 għall-parlamenti tal-Balkani tal-Punent u tat-Turkija pprova sessjonijiet għall-bini tal-kapaċitajiet rigward firxa estensiva ta' temi ta' politiki, bħall-politika dwar l-immigrazzjoni u l-ażil jew in-nondiskriminazzjoni tal-persuni b'diżabilità. Dan saħħaħ id-djalogu parlamentari u intensifika s-sjieda reġjonali. Id-deputati u l-persunal tal-parlamenti tal-pajjiżi kandidati ġew esposti għall-politiki u l-proċessi deċiżjonali tal-UE, permezz ta' dibattiti mal-Membri parteċipanti, li għenuhom jifhmu u jirrispettaw il-valuri tal-UE u l-kriterji għall-adeżjoni. Il-proġett e-Parliament huwa mmirat biex jipprovdi lill-Membri b'għodda għall-awturi biex ifasslu r-rapporti u jintegrawhom fil-katina ta' produzzjoni tat-testi leġiżlattivi. Għandu x'jaqsam ukoll mad-disinn mill-ġdid tal-applikazzjonijiet tal-Plenarja. Matul l-2016, tlestiet l-introduzzjoni progressiva tal-minuti verbatim u l-bord tal-governanza għal e-Parliament adotta l-programm ta' ħidma sal-2019 (tmiem il-leġiżlatura). Proġett ieħor (ICT4MEPs) itejjeb is-servizzi tat-teknoloġiji tal-informazzjoni u tal-komunikazzjoni li jiġu offruti lill-Membri u lill-persunal tagħhom filwaqt li jkunu fil-kostitwenzi tagħhom billi jipprovdu aċċess aktar estensiv għar-riżorsi u l-applikazzjonijiet tal-Parlament. Il-Fażi 1 tal-proġett ġiet implimentata f'Ottubru 2016, u pprovdiet ġestjoni tal-aċċess għal massimu ta' 1 000 Assistent Lokali. Barra minn hekk, ġie attivat numru telefoniku bla ħlas fit-28 Stat Membru biex joffri firxa aktar estensiva ta' appoġġ li jkopri ż-żoni orarji kollha tal-UE, bl-Ingliż, bil-Franċiż u bil-Ġermaniż. Huwa mmirat biex jipprovdi firxa sħiħa ta' servizzi addizzjonali li se jkunu disponibbli minn barra l-Parlament, matul l-2017. Fl-2016 żdiedu funzjonalitajiet ġodda għas-sistemi aċċessibbli minn barra l-Parlament, bħat-tibdil tal-password. F'nota mis-Segretarju Ġenerali lill-Bureau bid-data tat-30 ta' Novembru 2016, ġiet deskritta l-qagħda attwali tal-proġetti u l-attivitajiet ewlenin fil-qasam tal-komunikazzjoni u l-akkoljenza tal-viżitaturi li seħħew minn tmiem l-2014 'l hawn. Dawn il-proġetti u l-attivitajiet saru apparti l-attività ta' komunikazzjoni ta' kuljum. Huma jħaddnu attenzjoni qawwija fuq it-tisħiħ tal-istrateġija tal-Parlament dwar il-viżitaturi, ir-relazzjonijiet mal-media, il-forniment ta' għarfien espert lill-Membri u strateġija dejjem tespandi għall-iżvilupp ta' kollegamenti mal-multiplikaturi importanti tal-informazzjoni fl-Istati Membri. Fir-rigward tal-isforz għall-adattament tal-fluss ta' ħidma fil-qasam tal-komunikazzjoni għall-kuntest medjatiku dejjem jevolvi, il-Parlament segwa mill-qrib ir-rinnovament tal-attivitajiet medjatiċi u l-approċċ kumplessiv favur tranżizzjoni minn kopertura orjentata lejn il-pjattaformi għal waħda tematika u orjentata lejn l-udjenza. Is-sit tal-Parlament fuq l-internet joffri biżibiljuta' informazzjoni liċ-ċittadini, lill-Membri, lill-persunal, lill-media, lill-partijiet ikkonċernati u lill-viżitaturi, kif ukoll għodda mill-aktar avvanzata li tippermetti komunikazzjoni aktar b'saħħitha fuq l-internet. F'dan il-kuntest, fl-2016 bdiet l-organizzazzjoni mill-ġdid tas-sit bl-aħbarijiet tal-Parlament. Barra minn hekk, ir-riforma ta' EuroparlTV kienet is-suġġett ta' diversi noti lill-Grupp ta' Ħidma tal-Bureau dwar l-Informazzjoni u l-Komunikazzjoni u issa waslet fil-fażijiet finali. B'segwitu għal varjetà ta' studji u evalwazzjoni, is-servizz ta' produzzjoni videografika tal-Parlament beda jipproduċi b'mod aktar immirat, b'analiżi qabel il-produzzjoni tal-istazzjonijiet ta' distribuzzjoni u l-udjenzi biex tingħata spinta lis-suċċess tal-filmati u l-involviment fir-rigward tagħhom. Ġiet diskussa nota dwar ir-relazzjonijiet ta' fiduċja mal-ġurnalisti permezz tad-diversi attivitajiet u prodotti ta' kuljum mill-uffiċjali tal-istampa tal-Parlament, filwaqt li tfakkar li l-għan ewlieni tal-attivitajiet tal-Parlament għall-istampa huwa li jżidu l-viżibilità tal-Parlament. Il-kooperazzjoni bejn is-segretarjati tal-kumitati u l-uffiċċju tal-informazzjoni tal-Parlament ġiet intensifikata bil-ħsieb li jiġi organizzat djalogu aktar sistematiku mal-partijiet ikkonċernati rigward il-kwistjonijiet leġiżlattivi li qed jiġu diskussi fil-Parlament fil-qafas tal-proġett tad-djalogu mal-partijiet ikkonċernati. Dan il-proġett huwa mmirat biex jattiva lill-partijiet ikkonċernati fl-Istati Membri u jinvolvihom fil-proċess leġiżlattiv tal-Parlament permezz ta' djalogu attiv mar-rapporteurs. Pass notevoli ieħor kien l-approċċ innovattiv li jitrawwem kuntatt mal-iskejjel madwar l-Istati Membri tal-UE permezz tal-Programm tal-Iskejjel Ambaxxaturi. Il-proġett huwa mmirat biex joħloq netwerk dejjem jikber ta' skejjel li jkunu qed jinteraġixxu mal-Parlament, mal-Membri u mal-Uffiċċji tal-Informazzjoni tal-Parlament. L-iskejjel interessati jkollhom japplikaw biex isiru parti min-netwerk u mbagħad iwettqu attivitajiet ta' tagħlim li jkattru l-għarfien rigward id-demokrazija parlamentari Ewropea u l-valuri taċ-ċittadinanza Ewropea. Il-Grupp ta' Ħidma approva t-tnedija ta' fażi pilota f'sitt Stati Membri għas-sena skolastika 2015/2016, u ta valutazzjoni pożittiva tal-eżitu. Sussegwentement, il-Bureau approva t-tnedija tal-Programm tal-Iskejjel Ambaxxaturi tal-Parlament Ewropew fl-Istati Membri kollha nhar it-3 ta' Ottubru 2016. Il-Parlament qed jagħmel ħiltu biex itejjeb l-esperjenza tal-viżitaturi kemm fil-bini tiegħu fi Brussell u fi Strasburgu, kif ukoll fl-Uffiċċji tal-Informazzjoni tiegħu fl-Istati Membri. Tul dawn l-aħħar snin, qamet il-ħtieġa li jiġu installati arranġamenti ta' akkoljenza effikaċi, informattivi u koerenti, kif ukoll faċilitajiet oħra lill-viżitaturi kollha fid-diversi ċentri ta' attrazzjoni tiegħu. Fl-2016, il-Parlament kompla jtejjeb l-offerta tiegħu għall-viżitaturi fi Brussell, fi Strasburgu u fl-uffiċċji tal-informazzjoni, b'applikazzjoni tal-istrateġija dwar il-viżitaturi adottata mill-Bureau nhar is-27 ta' April 2015. Il-proġetti speċifiċi għall-viżitaturi jinkludu Dar l-Istorja Ewropea, li x-xogħlijiet ta' kostruzzjoni fuqha ntemmu fl-2016 u li huwa ppjanat li tiftaħ f'Mejju 2017. Fil-livell kunċettwali u akkademiku, din se toffri ħarsa intellettwalment rigoruża, li tkun però xorta friska u tkopri varjetà ta' perspettivi, lejn l-istorja tal-kontinent Ewropew, minn prospettiva Ewropea minflok waħda nazzjonali. Fil-livell mużeoloġiku, Dar l-Istorja Ewropea tgħabbiet bil-kompitu bla preċedent li tibda kollezzjoni ġdida importanti mix-xejn. Minn tmiem l-2016 'l hawn, punt ta' akkoljenza ġdid għall-gruppi jinsab fil-Bini Atrium fi Brussel. L-iskop ewlieni ta' dan il-proġett kien ġestjoni aħjar tal-fluss ta' viżitaturi mistennija wara li tiftaħ Dar l-Istorja Ewropea. Huwa jagħti xbieha inizjali akkoljenti u amikevoli lill-gruppi tal-viżitaturi li jkunu mistiedna jżuru l-Parlament Ewropew. Iż-Żona ta' Akkoljenza għall-Viżitaturi tiggarantixxi li l-wasla tal-viżitaturi fil-Parlament tintlaqa' b'sigurtà. Waqt il-laqgħa tiegħu tat-18 ta' Mejju 2015, il-Bureau approva l-kunċett wara ċ-Ċentru ta' Akkoljenza għall-Viżitaturi "Station Europe" li ġie installat fl-2016. Dan il-proġett ikkonverta l-istazzjon ferrovjarju l-antik Bruxelles-Luxembourg f'punt ta' orjentament għall-mogħdija għall-viżitaturi tal-Parlament, b'applikazzjonijiet interattivi u faċli biex jintużaw, u juża l-ewwel sular bħala spazju għall-avvenimenti u r-riċevimenti. L-arranġament ta' kooperazzjoni propost mal-awtoritajiet Belġjani rigward l-użu tad-dar l-antika tal-artist Antoine Wiertz u l-ġnien tagħha ġie ppreżentat lill-Bureau waqt il-laqgħa tiegħu tat-8 ta' Ġunju 2015. Il-ġnien Wiertz imiss direttament mal-Bini Paul-Henri Spaak u huwa faċilment aċċessibbli mill-entrati prinċipali tal-Parlament. Il-Bureau fada lis-Segretarju Ġenerali bil-kompitu li jiftaħ diskussjonijiet preliminari mal-entità "Musées royaux des Beaux-Arts de Belgique", li hija responsabbli mill-Mużew Wiertz, u mal-uffiċċju "Régie des bâtiments de Belgique", li huwa responsabbli għall-bini tal-mużew, bil-parteċipazzjoni tal-presidenti u tal-kopresidenti tal-Grupp ta' Ħidma dwar il-Politika ta' Informazzjoni u Komunikazzjoni, u tal-Grupp ta' Ħidma dwar il-Bini, it-Trasport u Parlament Ekoloġiku, dwar kif possibilment jistgħu jintużaw il-ġnien u d-dar l-antika tal-artist. Il-proġett kompla fl-2016 u l-Istat Belġjan ippropona lill-Parlament l-iffirmar ta' kuntratt lokatizju fit-tul għal 50 sena, bil-prezz simboliku ta' EUR 1,00. Proġett importanti ieħor li qed jieħu l-forma huwa l-modernizzazzjoni taż-żoni ta' akkoljenza aċċessibbli għall-pubbliku fl-Uffiċċji tal-Informazzjoni tal-Parlament, li bdiet bil-ftuħ taċ-ċentri "Europa Experience" fl-2016 f'Berlin u fl-2017 f'Ljubljana, u dalwaqt se tiġi segwita bil-modernizzazzjoni tal-faċilitajiet fi Strasburgu. Il-Parlament irawwem l-interazzjoni maċ-ċittadini permezz ta' avvenimenti rikorrenti u okkażjonali, b'mod partikolari: Jum l-Ewropa: fid-9 ta' Mejju jitfakkar l-Anniversarju tad-Dikjarazzjoni li għamel il-Ministru Franċiż għall-Affarijiet Barranin, Robert Schuman, fl-1950. Kif jagħmel kull sena, fl-2016, il-Parlament ċċelebra din l-okkażjoni billi organizza Jiem għall-Pubbliku fil-postijiet tax-xogħol tiegħu, kif ukoll fl-Istati Membri. Fi Brussell, dan l-avveniment ġie organizzat f'kollaborazzjoni mal-istituzzjonijiet l-oħra tal-UE bbażati fi Brussell. l-Avveniment Ewropew taż-Żgħażagħ (EYE): 7 500 Ewropew ta' età bejn is-16 u t-30 sena nġabru fi Strasburgu fl-20 u l-21 ta' Mejju 2016 taħt il-motto "Flimkien nistgħu nagħmlu bidla" biex jiskambjaw l-ideat u l-perspettivi tagħhom dwar kwistjonijiet relatati maż-żgħażagħ. Il-Bureau kkonferma fis-6 ta' Ġunju 2016 li dan se jsir avveniment rikorrenti, organizzat kull sentejn fil-qafas ta' strateġija ta' komunikazzjoni bidirezzjonali miftuħa u kontinwa maż-żgħażagħ. L-EYE li jmiss se jsir f'Mejju 2018. Il-Premju LUX għandu żewġ objettivi: li jqawwi ċ-ċirkolazzjoni tal-films Ewropej madwar l-Ewropa u jqanqal dibattitu u diskussjoni madwar l-Ewropa rigward kwistjonijiet soċjetali. Għal dawn l-għanijiet, il-Premju Ċinematografiku LUX jippromwovi d-distribuzzjoni tat-tliet films fil-kompetizzjoni billi jipprovdi sottotitoli għal kull wieħed minnhom fl-24 lingwa uffiċjali tal-UE u jipproduċi pakkett ċinematografiku diġitali għal kull film għal kull pajjiż. Iċ-ċelebrazzjonijiet għall-għaxar anniversarju tal-Premju LUX saru fl-10 ta' Ottubru 2016. Il-Parlament jappoġġa d-drittijiet tal-bniedem billi kull sena jagħti l-Premju Sakharov għal-Libertà tal-Ħsieb, li ġie stabbilit fl-1988. Il-premju jingħata lill-individwi li jkunu taw kontribut eċċezzjonali għall-ġlieda favur id-drittijiet tal-bniedem madwar id-dinja, b'mod li tinġibed l-attenzjoni lejn il-ksur tad-drittijiet tal-bniedem, kif ukoll jingħata appoġġ lir-rebbieħa u lill-kawża tagħhom. Ir-rebbieħa tal-2016 kienu Nadia Murad Basee Taha u Lamiya Aji Bashar, li t-tnejn issopravvivew għal skjavitù sesswali mill-hekk imsejjaħ "Stat Iżlamiku" u saru kelliema għan-nisa milquta mill-kampanja ta' vjolenza sesswali tal-Istat Iżlamiku. Huma jaqbżu pubblikament għall-komunità Yazidi fl-Iraq, li hija minoranza reliġjuża li ġiet soġġetta għal kampanja ġenoċidali mill-militanti tal-Istat Iżlamiku. Mill-2008 'l hawn, il-Parlament kull sena jagħti l-Premju taċ-Ċittadin Ewropew lill-proġetti u l-inizjattivi li jiffaċilitaw il-kooperazzjoni transkonfinali jew li jippromwovu l-fehim reċiproku fi ħdan l-UE. Il-premju, li għandu valur simboliku, huwa intenzjonat ukoll biex jirrikonoxxi l-ħidma ta' dawk li, permezz tal-attivitajiet tagħhom ta' kuljum, jippromwovu l-valuri Ewropej. Fl-2016, il-Parlament onora lil 50 persuna u organizzazzjoni minn 26 pajjiż tal-UE. Wara li saru ċ-ċerimonji ta' premjazzjoni nazzjonali, f'Ottubru 2016 saret ċerimonja ċentrali fi Brussell. Is-servizz tat-Talbiet għal Informazzjoni miċ-Ċittadini (AskEP) iwieġeb għat-talbiet ta' informazzjoni mill-membri tal-pubbliku ġenerali dwar il-Parlament u, b'mod aktar estensiv, dwar il-kwistjonijiet relatati mal-UE. Fil-leġiżlatura 2014-2019, il-Parlament kien xhud għal żieda sinifikanti fil-volum tat-talbiet, prinċipalment b'riżultat ta' kampanji li jidhru kkoordinati ta' mobilizzazzjoni biex jintbagħtu talbiet dwar kwistjonijiet topiċi. Fl-attività normali tagħha, l-unità twieġeb għall-korrispondenza bil-lingwa uffiċjali li ċ-ċittadin ikun bagħat l-ittra jew l-email tiegħu biha. Fl-2016, is-servizz irċieva 8 967 ittra jew email individwali miċ-ċittadini, u 82 923 talba bħala parti minn kampanji organizzati. Fuq is-sit tal-Parlament fuq l-internet, ġiet żviluppata pjattaforma apposta, li ssejħet AskEP.net, fejn hemm pubblikament disponibbli varjetà ta' "Tweġibiet tal-PE" għall-mistoqsijiet frekwenti li jsiru. Attwalment tkopri madwar 50 suġġett. Qed isiru arranġamenti paralleli biex jiġi installat terminal interattiv rigward il-kwistjonijiet taċ-ċittadini fil-Parlamentarium. Fl-2016, beda programm ta' ħidma pluriennali ġdida għall-għotjiet fil-qasam tal-komunikazzjoni, li jkopri żewġt oqsma, il-Media u l-Avvenimenti, għall-perjodu 2016-2019. Huwa jikkonsisti fil-kofinanzjament tal-proġetti, magħżula permezz ta' sejħa għal proposti bi qbil mar-Regolament Finanzjarju, li jkunu mmirati biex iqajmu l-kuxjenza rigward ir-rwol tal-Parlament, kif ukoll is-setgħat u n-natura politika tiegħu, jiddisseminaw l-informazzjoni dwar il-Parlament u l-attivitajiet tiegħu, u jkattru l-għarfien u l-fehim tat-tliet pilastri li l-Parlament jopera madwarhom, speċifikament il-politika, l-istrateġiji u l-valuri. L-għotjiet fil-qasam tal-Media (televiżjoni, radju, internet) jiġu implimentati abbażi tal-ftehimiet ta' sħubija pluriennali ma' għadd limitat ta' mezzi medjatiċi fl-Istati Membri li jilħqu biss ammont minimu ta' nies, filwaqt li l-għotjiet fil-qasam tal-Avvenimenti jingħataw direttament lill-organizzazzjonijiet eliġibbli bbażati fl-Istati Membri. Fil-kategorija tal-Media, ġew konklużi 102 sħubijiet u ngħataw 48 għotja fl-2016 għal ammont totali ta' EUR 3,9 miljun, mid-79 applikazzjoni li waslu. Fil-kategorija tal-Avvenimenti, ingħataw 18-il għotja fl-2016 għal valur totali ta' EUR 0,8 miljun, mill-64 proposta li waslu. Ir-regoli dwar il-ħlas tal-kontribuzzjonijiet finanzjarji għall-gruppi tal-viżitaturi sponsorjati ġew riveduti permezz ta' deċiżjoni tal-Bureau f'Ottubru 2016 sabiex jitqawwew it-trasparenza tal-proċess u l-obbligu li jingħata rendikont tal-azzjonijiet f'dan ir-rigward. Il-politika immobiljari hija politika fuq żmien twil li ma ssegwix ir-ritmu annwali tal-baġit tal-UE. Sabiex tinkiseb l-aħjar riżultati possibbli fuq żmien twil, hemm bżonn ta' ppjanar fuq perjodu bejn il-ħames u l-10 snin, dejjem waqt li titqies l-evoluzzjoni tal-bżonnijiet fuq prospettiva ta' 20-25 sena. Il-proġetti immobiljari spiss jirrikjedu finanzjament fuq diversi snin; għaldaqstant huwa fundamentali li jkun hemm ippjanar xieraq għal ġestjoni finanzjarja tajba. L-akkwiżizzjoni tal-bini ilha l-politika ewlenija tal-Parlament fir-rigward tal-investiment infrastrutturali minn mindu bdiet tapplika d-deċiżjoni tal-1992 tal-Kunsill Ewropew ta' Edinburgu li stabbiliet is-sedi tal-istituzzjonijiet tal-UE. Ir-rinnovament tal-bini min-naħa l-oħra huwa attività relattivament ġdida li, minħabba l-fatt li l-korp tal-bini qed jiqdiem, se tikber fl-importanza. Fis-snin li ġejjin, huwa mistenni li se jkun hemm rinnovamenti importanti tal-binjiet il-kbar, bħall-Bini Paul-Henri Spaak. Se jkun hemm bżonn li l-Bureau jieħu deċiżjoni dwar ir-rinnovament tal-Bini Paul-Henri Spaak u l-miżuri relatati. Fl-2016, il-proġetti immobiljari fit-tliet postijiet tax-xogħol u fl-uffiċċji tal-informazzjoni komplew kif deskritt hawn taħt: F'Ġunju 2014, għalkemm kien fadal xi xogħlijiet x'jiġu ffinalizzati mis-sid, madwar 1 000 membru tal-persunal daħlu fil-bini fi Square de Meeûs. Dan iċ-ċaqliq kien l-ewwel stadju kruċjali fil-proċess biex spazju addizzjonali jitqiegħed għad-dispożizzjoni tal-gruppi politiċi fil-binjiet prinċipali u ppermetta li jiġi evitat ċaqliq importanti ta' uffiċċji tal-Membri matul il-leġiżlatura. Bejn id-data meta l-bini ġie okkupat f'Ġunju 2014 u April 2016, ix-xogħlijiet li kienu taħt ir-responsabilità tas-sid ġew iffinalizzati. Intlaħaq ftehim mas-sid li kien jikkonsisti fl-aċċettazzjoni provviżorja tal-bini, ħlas għall-okkupanza tal-bini minn Ġunju 2014 u d-dħul fis-seħħ tal-kuntratt ta' użufrutt. Il-Bureau approva dan il-ftehim waqt il-laqgħa tiegħu tal-14 ta' Diċembru 2015; il-kuntratt ta' użufrutt fuq 12-il sena kien diġà ġie approvat fl-2013. L-ewwel fażi tal-kostruzzjoni tal-Bini Martens ġiet iffinalizzata fl-2016 u t-trasferiment mill-promotur lill-Parlament sar lejn tmiem Ġunju 2016. Fit-tieni fażi tal-proġett, li għaddejja attwalment, il-Parlament huwa responsabbli għax-xogħlijiet ta' sistemazzjoni u adattament. It-tielet fażi se tinvolvi l-installazzjoni tal-għamara u t-tagħmir. Huwa previst li dawn l-attivitajiet jitlestew u li l-bini jiġi kkonsenjat fl-ewwel semestru tal-2018. Waqt il-laqgħa tiegħu tas-7 ta' Ottubru 2015, il-Bureau awtorizza lis-Segretarju Ġenerali jiffinalizza n-negozjati biex jiġi ffirmat kuntratt ta' użufrutt fuq żmien twil għaċ-Ċentru għat-Taħriġ Professjonali l-ġdid. Għal dan l-għan, se jiġġarraf il-bini Montoyer 63 li teknikament sar obsolet u ċ-ċentru għat-taħriġ se jinbena fl-istess post. Fil-bidu tal-2016 ġie ffirmat kuntratt ta' użufrutt fuq 21 sena. Għall-24 xahar li se jkun hemm bżonn biex jinbena ċ-ċentru għat-taħriġ, temporanjament qed jinkera l-bini Belmont Court mingħand l-istess fornitur. Waqt il-laqgħa tiegħu tat-12 ta' Settembru 2016, il-Bureau ddeċieda li jeżerċita l-fakultà li jixtri l-bini Montoyer 75 bil-prezz ta' EUR 1,00. Fl-2005, il-Parlament kien iffirma kuntratt għal kirja twil bil-fakultà li jixtri wara li l-pagamenti tal-kirja li jkunu saru fuq perjodu ta' 10 snin ikunu koprew is-somma ta' kemm ikun jiswa l-bini. Waqt il-laqgħa tiegħu tal-11 ta' Novembru 2016, il-Bureau approva l-estensjoni tal-iskola materna ta' Wayenberg. Inizjalment, l-iskola materna fetħet fl-2005 u l-Parlament huwa sid il-post. Huwa ppjanat li x-xogħlijiet se jitlestew fl-2019. It-trasferiment provviżorju tal-bini Eastman li jospita Dar l-Istorja Ewropea sar fl-2016. Fil-livell arkitettoniku, il-proġett ħa bini eżistenti li ma kienx ġie ddisinjat bħala mużew u ttrasformah f'eżempju ta' arkitettura u disinn kontemporanji fl-avangwardja li joffru ambjent addattat għal mużew importanti ġdid. Il-proġett KAD (Konrad Adenauer) jikkostitwixxi l-assi ewlenija tal-politika immobiljari tal-Parlament fil-Lussemburgu. Il-Bini KAD il-ġdid se jikkonsolida l-attivitajiet fil-Lussemburgu f'kumpless immobiljari wieħed bil-ħsieb li jiġu rrazjonalizzati l-ispejjeż. Il-proġett jinkludi żewġ fażijiet: il-kostruzzjoni fuq is-sit "tal-Lvant" u l-kostruzzjoni fuq is-sit "tal-Punent". Skont il-kalendarju previst, ix-xogħlijiet fuq is-sit tal-Lvant se jitlestew fl-2018 u dawk fuq is-sit tal-Punent fl-2021. B'segwitu għad-deċiżjoni tal-Bureau tas-6 ta' Lulju 2015, id-deċiżjoni dwar il-ġejjieni tal-bini KAD l-antik tħalliet għall-bidu tal-leġiżlatura li jmiss. Hekk kif għamel fis-snin preċedenti, fl-2016 il-Kumitat għall-Baġits awtorizza trasferiment ta' tmiem is-sena għall-prefinanzjament tal-proġett. Dan it-trasferiment ammonta għal EUR 53,5 miljun (ara t-Taqsima I.H. dwar it-trasferimenti). Sakemm isir disponibbli l-Bini KAD il-ġdid, hemm bżonn li l-kirja fuq il-Bini GEOS tiġi estiża. Għaldaqstant, ġiet innegozjata estensjoni se tmiem l-2018. Fi Strasburgu qed jinbena wkoll Parlamentarium fil-qafas tal-modernizzazzjoni taż-żoni ta' akkoljenza. Ix-xogħlijiet bdew fl-2016 u għamlu progress tajjeb. Il-ftuħ huwa ppjanat fl-2017. F'Berlin, ix-xogħlijiet fuq il-kostruzzjoni ta' mini Parlamentarium imsejjaħ "Europa Experience" fil-pjan terran ta' Dar l-Ewropa ġew iffinalizzati fl-2016. L-"Europa Experience" nfetħet f'Mejju 2016 u toffri l-possibilità lill-viżitaturi biex isiru jafu aktar dwar il-politika fil-livell Ewropew. F'Ljubljana, ix-xogħlijiet ta' sistemazzjoni speċifika f'Dar l-Ewropa l-ġdida ġew approvati nhar is-27 ta' Settembru 2016. L-okkażjoni ntużat biex jiġu installati elementi interattivi tal-"Europa Experience" fl-ispazju pubbliku sabiex isir iktar attraenti. Lejn nofs Ottubru 2016, is-servizzi ċċaqalqu lejn il-bini l-ġdid. Waqt l-2016, ġew iffirmati l-klawżoli dwar l-estensjoni tal-kirjiet għal Djar l-Ewropa f'Varsavja, Pariġi u Barċellona. Ix-xogħlijiet għall-estensjoni tal-kapaċità ta' Dar Jean Monnet f'Bazoches u t-titjib tal-istandard tal-faċilitajiet tagħha tlestew fl-2016. Il-bini se jintuża b'mod aktar estensiv mill-Parlament għal għadd ta' programmi emblematiċi fl-oqsma tat-tagħlim u l-iżvilupp, kif ukoll għal avvenimenti oħra. Ġiet implimentata programmazzjoni pluriennali tax-xogħlijiet ta' manutenzjoni u tiswija. Għall-2016, jistgħu jissemmew xi punti notevoli: Fi Brussell, nistgħu nsemmu l-istudju dwar il-possibilitajiet biex jittejbu l-użu tal-liftjiet u t-traffiku vertikali tal-utenti tal-Bini Spinelli (għaddej), it-tlestija tal-ewwel fażi ta' rinnovament tat-tagħmir elettriku tal-Bini Wiertz, ir-rinnovament tal-kaldarun għat-tisħin tal-Bini Remard u x-xogħlijiet indispensabbli biex jiġi garantit li l-kaldarun għat-tisħin tal-Bini Spaak ikompli jservi. Ir-rinnovament tal-kabina fejn jgħaddi l-elettriku b'voltaġġ għoli fil-Bini Atrium tlesta. Ix-xogħlijiet preparatorji rigward is-sejħiet għal offerti għall-modernizzazzjoni tas-sistemi ta' ġestjoni teknika ċentralizzata u tal-apparat li jirrileva n-nirien. Fi Strasburgu, l-azzjonijiet ewlenin li saru fl-2016 huma r-rinnovament tal-uffiċċju u s-sostituzzjoni tal-pompi tat-tisħin fil-Bini Weiss, kif ukoll ir-rinnovament tas-sistemi ta' sigurtà kontra n-nirien u s-sistemi ta' ġestjoni teknika ċentralizzata fil-Bini Madariaga. B'segwitu għall-inċident tas-saqaf fl-Emiċiklu ta' Strasburgu u r-rikostruzzjoni immedjata tiegħu fl-2008, il-Parlament bi prekawzjoni kompla bl-ispezzjonijiet tas-soqfa tas-swali, il-kmamar u ż-żoni ta' ċirkolazzjoni l-aktar importanti fil-Bini Weiss. B'segwitu għal dawn l-ispezzjonijiet, instabu għadd ta' difetti u każijiet ta' nuqqas ta' konformità mal-istandards u r-regoli fil-qasam tal-kostruzzjoni. Il-Parlament fetaħ kawża kontra l-assiguratur tiegħu u l-impriżi li ħadmu fuq il-kostruzzjoni tal-elementi li saritilhom il-ħsara, id-diriġenza responsabbli mix-xogħol u d-diriġenza responsabbli għal-kostruzzjoni, kif ukoll kontra l-uffiċċji ta' kontroll responsabbli biex jissorveljaw il-kostruzzjoni. Peress li l-qasam huwa wieħed ta' natura teknika ferma, il-Qorti ddeżinjat tim ta' tliet esperti u fdatlu l-kompitu li jistabbilixxi l-kawżi tal-inċidenti u jevalwa d-dannu li sar lill-Parlament. Dan it-tim ta' esperti indirizza wkoll problema oħra li ġiew skoperta: l-istat ħażin tal-protezzjoni tal-istruttura mettallika (materjal ta' iżolament) li tirfed is-saqaf tal-bini. Dan ix-xogħol ta' perizja ġie konkluż nhar il-31 ta' Marzu 2016, u ppermetta li l-proċediment ġudizzjarju jkompli bl-intenzjoni li jew jintlaħaq qbil amikevoli jew inkella tittieħed deċiżjoni ġudizzjarja. Peress li l-aspett tekniku tad-dossier ġie konkluż, ix-xogħlijiet ewlenin setgħu jinbdew fl-2016 u se jintemmu fl-2017. Fir-rigward tal-attivitajiet ta' manutenzjoni fil-Lussemburgu, minħabba l-ottimizzazzjoni tas-servizzi ta' tindif, kif ukoll l-aġġudikazzjoni ta' żewġ kuntratti ġodda relatati mas-servizzi ta' tindif u l-manutenzjoni tal-ispazji ppjantati, ġie iffrankat ammont konsiderevoli ta' riżorsi fis-snin 2015 u 2016 meta mqabbla mal-2014 (meta bdiet l-ottimizzazzjoni tas-servizzi). Id-dħul fis-seħħ tal-kuntratt dwar xogħlijiet strutturali u ta' finitura fi Frar 2016 ippermetta li tiżdied il-kwalità tas-servizz, jitnaqqas id-dewmien qabel intervent, jinkisbu l-aħjar prezzijiet u tiġi ssemplifikata l-ġestjoni amministrattiva. Il-Parlament jirrikonoxxi li għandu dmir li jagħti kontribut pożittiv għall-iżvilupp sostenibbli bħala objettiv fuq żmien twil, mhux biss permezz tar-rwol politiku tiegħu u r-rwol tiegħu fil-proċeduri leġiżlattivi, iżda anke fil-kuntest ta' kif jopera u d-deċiżjonijiet li jieħu minn ġurnata għall-oħra. Bi qbil mal-Manwal Ambjentali tal-Parlament, il-Bureau stabbilixxa l-Politika Ambjentali li ġiet iffirmata mill-President u mis-Segretarju Ġenerali f'isem l-Istituzzjoni, inizjalment fl-2007 u f'forma riveduta fl-2010. Peress li l-Politika Ambjentali suppost tiġġedded waqt kull leġiżlatura, fl-2016 il-Bureau approva dokument rivedut li ġie ffirmat mill-President u s-Segretarju Ġenerali. Wieħed mill-objettivi ewlenin tal-Parlament huwa li, sal-2020, inaqqas l-emissjonijiet ta' karbonju bi 30 %. Sa Settembru 2015, il-Parlament kien diġà kiseb tnaqqis konsiderevoli ta' 27,2 % meta mqabbel mal-2006. Filwaqt li l-politika ambjentali tal-Parlament hija bbażata l-ewwel nett fuq il-prevenzjoni jew il-limitazzjoni tal-emissjonijiet, il-miżura ta' kumpens għall-emissjonijiet ta' karbonju hija waħda utli u kompensatorja fil-ġlieda kontra t-tibdil fil-klima. Għalkemm il-miżuri ta' kumpens ma jistgħux jitqiesu meta tkun qed tiġi kkalkulata u possibilment imnaqqsa l-impronta tal-karbonju residwa, jistgħu jiġu applikati f'dawk il-każijiet fejn l-emissjonijiet ta' karbonju proprji jkunu inevitabbli jew ma jistgħux ikomplu jitnaqqsu. Fl-2016, l-approċċ il-ġdid lejn il-miżuri ta' kumpens għall-emissjonijiet ta' karbonju ġie applikat u l-Pjan ta' Azzjoni EMAS għas-sena ġie implimentat b'suċċess. Il-Pjan ta' Azzjoni EMAS għall-2017, ibbażat fuq l-Istrateġija EMAS fuq żmien medju għall-2016-2020, ġie adottat mill-Grupp ta' Tmexxija Inter-DĠ dwar il-Ġestjoni Ambjentali. B'segwitu għall-esperjenzi li nkisbu matul il-fażi ta' ttestjar tas-Servizz ta' Assistenza tal-Parlament fil-qasam tal-Akkwist Pubbliku Ekoloġiku, li twaqqaf biex jakkumpanja l-approċċ APE, fl-2016 tnediet proċedura ta' akkwist interistituzzjonali għal dan il-proġett, li akkomunat is-saħħa tax-xiri ta' diversi istituzzjonijiet Ewropej. Fl-2016 saru diversi attivitajiet ta' komunikazzjoni u ta' sensibilizzazzjoni bħall-avveniment "Jum id-Dinja" u l-"Ġimgħa l-Ħadra Interistituzzjonali" u f'Ottubru 2016 il-Parlament ingħata t-Tikketta Belġjana "Entreprise Eco Dynamique". Fl-2016 tkomplew l-isforzi ta' riforma mmirati biex jimmodernizzaw l-operazzjonijiet ta' forniment tal-ikel fil-Parlament sal-2019, kif stabbilit fid-deċiżjoni tal-Bureau tal-10 ta' Ġunju 2013, "Il-politika futura dwar il-forniment tal-ikel tal-Parlament għall-2014-2019 — Linji gwida għall-modernizzazzjoni". Element importanti tal-politika dwar il-forniment tal-ikel huwa l-kuntratti ta' "prezz fiss" mhux issussidjati. Fi Strasburgu, nhar l-1 ta' Novembru 2016, daħal fis-seħħ kuntratt ġdid mhux issussidjat mill-Parlament. Fi Brussell, fornitur ġdid kien diġà beda jopera fl-2015 taħt kuntratt mhux issussidjat. Fil-Lussemburgu, il-kalendarju tal-bidliet kuntrattwali se jiġi allinjat mal-konklużjoni tal-kostruzzjoni tal-Bini KAD il-ġdid. L-offerta tal-ikel gradwalment ġiet iddiversifikata u nfetħu kantins u ristoranti ġodda fi Brussell u fi Strasburgu. Fil-Bini Spinelli, f'Settembru 2016 infetaħ punt għall-bejgħ ta' ikel organiku u f'Novembru 2016 infetaħ ristorant stil Mediterranju. F'Novembru 2016 reġa' fetaħ ukoll il-punt għall-bejgħ tas-sandwiches. Fil-binjiet Square de Meeûs u Trèves, inħolqu żewġ kantins ġodda. Fi Strasburgu, f'Marzu 2016 infetaħ punt għall-bejgħ ta' ikel frisk take away u f'Awwissu 2016 ġiet estiża l-kantin fil-Bini Weiss. Minn Lulju 2016 qed jitħaddem proġett pilota fil-Bar des Députés li sar iservi ikel sħun kontinwament b'restrizzjonijiet ta' ħin sabiex jipprovdi għal drawwiet alimentari u ħinijiet tal-ikel differenti. B'mod li jittejbu s-saħħa u l-benessri fuq il-post tax-xogħol, ġie deċiż li jiġu promossi għażliet alimentari aħjar għas-saħħa u li jingħata appoġġ għall-alternattivi alimentari aktar sostenibbli fil-faċilitajiet tal-ikel tal-Parlament. Għaldaqstant, l-aktar kuntratti reċenti fir-rigward tar-ristoranti/forniment tal-ikel u s-servizzi ta' distribuzzjoni awtomatizzata inkludew rekwiżiti dwar l-aspetti tal-kummerċ ġust, it-tranżizzjoni lejn dieta aħjar, stili ta' ħajja li jkunu aħjar għas-saħħa u, importanti ħafna, il-ġlieda kontra l-ħela tal-ikel. Is-sejħiet għal offerti integraw kriterji għall-konsum ta' ikel sostenibbli, bħal prodotti staġjonali, il-benesseri tal-annimali u offerta veġetarjana. L-għoti tal-ikel li ma jinbigħx lill-karità ftit fti qiegħed jidħol ukoll bħala prattika tajba fil-kantins u l-punti ta' bejgħ tal-Parlament. Element ieħor tal-politika dwar il-forniment tal-ikel huwa t-tnaqqis ulterjuri tal-użu tal-ilma minerali fil-fliexken waqt il-laqgħat u l-installazzjoni ta' funtani għax-xorb fiż-żoni ta' passaġġ. Il-miżuri fil-qasam tat-teknoloġiji tal-informazzjoni u tal-komunikazzjoni biex jittejbu s-servizzi għas-seduta plenarja u l-forniment ta' dawn it-teknoloġiji lill-Membri fl-uffiċċji tal-kostitwenza tagħhom jinsabu deskritti hawn fuq fit-Taqsima III.B.4 ta' dan ir-rapport. Qed titkompla wkoll il-modernizzazzjoni ta' oqsma oħra tal-infrastruttura tal-Parlament fil-qasam tat-teknoloġiji tal-informazzjoni u tal-komunikazzjoni, u f'Novembru 2016 ir-rapport ta' nofs it-terminu dwar l-implimentazzjoni tal-Orjentazzjonijiet Strateġiċi għall-perjodu 2014–2019 ġie ppreżentat lill-Grupp ta' Ħidma tal-Bureau dwar it-Teknoloġiji tal-Informazzjoni u tal-Komunikazzjoni. Skont dan ir-rieżami ta' nofs it-terminu, il-kisbiet fir-rigward tal-pilastri strateġiċi ewlenin l-ewwel nett jinkludu l-evoluzzjoni tal-infrastruttura tat-teknoloġiji tal-informazzjoni u tal-komunikazzjoni, is-sostituzzjoni ta' apparat li qed jiqdiem u l-eliminazzjoni gradwali tal-applikazzjonijiet li m'għadhomx meħtieġa. Il-miżuri f'dan il-qasam segwew l-evoluzzjoni tat-teknoloġiji tal-informazzjoni u tal-komunikazzjoni tul dawn l-aħħar snin, u jinkludu l-attivazzjoni ta' 18 000 sett telefoniku li jużaw teknoloġija IP u l-eliminazzjoni ta' 1 800 fax grazzi għas-servizz il-ġdid li jibgħat faxes elettronikament permezz tal-posta elettronika. Eżempju ieħor huwa l-aċċessibilità ta' servizz WiFi għall-viżitaturi fil-Parlament bħala pass ieħor lejn Parlament aktar inklużiv fil-livell diġitali. Fir-rigward tal-eliminazzjoni gradwali tal-applikazzjonijiet li m'għadhomx meħtieġa, fl-2016 ġew identifikati 60 applikazzjoni li saru obsoleti u li jinsabu fil-fażi ta' verifika finali sabiex jiġu deattivati. Pilastru strateġiku ewlieni importanti ieħor huwa t-tisħiħ tas-sigurtà tat-teknoloġiji tal-informazzjoni u tal-komunikazzjoni f'dinja ta' komunikazzjoni miftuħa, u l-isforzi f'dan il-qasam komplew fl-2016. Il-qasam tas-sigurtà tat-teknoloġiji tal-informazzjoni u tal-komunikazzjoni jinkludi l-elementi tal-governanza tas-sigurtà, il-politiki dwar is-sigurtà u l-inġinerija, u l-valutazzjonijiet tas-sigurtà fl-ambitu ta' dawn it-teknoloġiji, kif ukoll il-kapaċitajiet ta' ċiberdifiża u l-kultura ta' ċibersigurtà. F'dan il-qafas, il-Bureau approva l-ħatra tal-Uffiċjal Kap fil-qasam tas-Sigurtà Informatika f'Ottubru 2016. L-iżvilupp ulterjuri ta' approċċ ta' innovazzjoni huwa għan strateġiku tal-Parlament, u fi Frar 2016, inħoloq is-servizz tal-innovazzjoni bil-missjoni li jippromwovi, iqanqal u jintroduċi l-innovazzjoni teknoloġika. Is-servizz tal-innovazzjoni jwettaq missjoni ta' monitoraġġ permanenti tat-teknoloġija sabiex jidentifika l-opportunitajiet bil-potenzjal li jkunu rilevanti għall-attivitajiet tal-Parlament minn stadju bikri. Fl-2016, ġew implimentati wkoll diversi proġetti fil-qasam tat-teknoloġiji tal-informazzjoni u tal-komunikazzjoni li kienu kkunsidrati bħala strateġiċi. B'mod partikolari, għandu jiġi indikat li tlestiet l-ewwel migrazzjoni teknika. L-integrazzjoni tal-intranet tal-PE u tal-intranets tad-Direttorati Ġenerali fil-Pjattaforma (SIFE) il-ġdida għadha għaddejja u l-Pjattaforma qed tiġi aġġornata. Il-proċess ta' validazzjoni tal-kontenut min-naħa tad-Direttorati Ġenerali għadu għaddej. Il-proġett "Il-mobilità bħala metodu ta' ħidma pluridimensjonali" jipprovdi kuntest biex jiġu allinjati u mqanqla l-vantaġġi li kumplessivament tista' ġġib magħha l-mobilità lill-Parlament. L-istudju dwar l-impatt tal-mobilità fuq il-proċessi tal-Parlament tlesta fl-2016. Intlaħaq qbil dwar ir-rwoli u r-responsabilitajiet u fl-2017 il-Kumitat ta' Tmexxija se jadotta approċċ maqsum f'fażijiet fir-rigward tal-implimentazzjoni tal-proġett. L-għan huwa li jiġi żviluppat katalogu ta' servizzi għall-mobilità. Il-proġett "Id-diġitalizzazzjoni tal-katina tal-akkwist pubbliku" huwa mmirat lejn it-tranżizzjoni għal proċeduri ta' ħidma kompletament elettroniċi, inkluż it-tressiq tad-dokumenti fil-qasam tal-akkwist pubbliku, sabiex "iż-żmien sal-kuntratt" jitqassar billi tintuża sistema li tqiegħdet għad-dispożizzjoni mill-Kummissjoni Ewropea. Id-disinn tal-"Katina tal-akkwist pubbliku" ġie approvat; is-sistema għal aċċess elettroniku komplut u dirett ġiet implimentata fl-2016. Matul is-sena ġew organizzati sessjonijiet ta' ħidma fir-rigward tal-għodda e-Submission, e-Request u e-Invoicing. Il-passi li jmiss se jiffokaw fuq l-aspetti fil-qasam tas-sigurtà u l-funzjonalità tal-għodda e-Submission u ta' dik li tkopri l-fażi ta' qabel l-akkwist. Proġett importanti ieħor tal-Parlament huwa l-proġett il-ġdid għas-Sistema ta' Ġestjoni Finanzjarja, li jinsab deskritt hawn taħt fit-Taqsima III.E.1. Apparti l-kisbiet diġà msemmija fir-rigward tal-pilastri strateġiċi ewlenin, fl-2016 il-Parlament kompla bil-kooperazzjoni mill-qrib mal-istituzzjonijiet l-oħra tal-UE. Ġew implimentati diversi proġetti komuni, u qasam importanti ta' kooperazzjoni huwa s-sigurtà tat-teknoloġiji tal-informazzjoni u tal-komunikazzjoni. Barra minn hekk, intlaħaq qbil dwar format XML komuni għall-iskambju ta' kontenut leġiżlattiv strutturat u ta' dokumenti bejn l-istituzzjonijiet tal-UE. Is-Sistema ta' Ġestjoni Finanzjarja għandha l-għan li ttejjeb il-viżibilità u d-disponibilità ta' informazzjoni kruċjali għad-deċiżjonijiet dwar ir-riżorsi umani, informatiċi u finanzjarji disponibbli u l-użu tagħhom, iżżid l-effikaċja tal-proċeduri finanzjarji ċentrali essenzjali billi tistandardizzahom u tawtomatizzahom, u tipprovdi soluzzjoni għall-problema li ċerti applikazzjonijiet informatiċi eżistenti daqt isiru obsoleti, speċifikament is-sistemi tal-kontabilità ġenerali u baġitarja u s-sistema ta' ħlas. Fl-2016, ġie konkluż l-istadju tal-eżami tal-alternattivi u ġie kkonfermat li s-sistema SAP hija l-aħjar għażla. L-istruttura tal-ġestjoni u l-governanza tal-proġett ġiet riveduta f'Ottubru 2016 u s-sjieda tal-proġett ġiet trasferita lejn id-Direttorat Ġenerali għall-Finanzi (DĠ FINS). Fir-rigward tad-drittijiet finanzjarji u soċjali tal-Membri, waqt il-laqgħa tiegħu tas-26 ta' Ottubru 2015, il-Bureau adotta approċċ ġdid bl-għan li jqawwi l-orjentament lejn il-klijent u jnaqqas il-piż amministrattiv għall-Membri. Żewġ strumenti se jiżvolġu rwol deċiżiv biex jinkiseb dan l-objettiv: il-Portal u l-e-Portal. Il-Portal huwa punt ta' servizz uniku fejn huma integrati s-servizzi kollha relatati mal-formalitajiet marbuta mad-drittijiet finanzjarji u soċjali u sar kompletament operattiv f'Lulju 2016 filwaqt li l-kontroparti elettronika tiegħu, l-e-Portal, ilha aċċessibbli minn Jannar 2015. Il-Portal jipprovdi lill-Membri b'informazzjoni fil-qosor rigward ir-regoli fis-seħħ u l-istatus ta' drittijiethom. Jistgħu jitressqu l-formoli ta' applikazzjoni u l-verifiki preliminari jsiru immedjatament. F'fażi sussegwenti, il-fajls jiġu vverifikati minn persunal amministrattiv speċjalizzat f'kull unità b'approċċ personalizzat. Ir-reviżjoni tad-Dispożizzjonijiet Ġenerali ta' Implimentazzjoni u tar-Regoli Interni b'segwitu għad-dħul fis-seħħ tar-Regolamenti tal-Persunal il-ġodda kompliet fl-2016. Il-bidliet kollha relatati mal-ġestjoni tal-karrieri ġew implimentati. Id-Direttorat Ġenerali għall-Persunal fassal regoli interni ġodda dwar il-valutazzjoni tal-persunal, l-għoti tal-punti ta' mertu, kif ukoll aġġornament tal-kodiċi ta' kondotta, li huma soġġetti għal konsultazzjoni ulterjuri u approvazzjoni. Ir-rieżami tar-regoli dwar il-missjonijiet għadu għaddej. L-opportunitajiet indaqs jibqgħu wieħed mill-elementi essenzjali tal-politika dwar il-ġestjoni tar-riżorsi umani tal-Parlament. Nhar is-27 ta' April 2015, il-Bureau approva l-pjan ta' azzjoni għall-promozzjoni tal-ugwaljanza bejn il-ġeneri u d-diversità għal din il-leġiżlatura, jiġifieri sal-2019. Il-pjan ta' azzjoni jiddeskrivi objettivi speċifiċi u fl-2016 kompliet l-implimentazzjoni tal-miżuri relatati. Il-Bureau, fil-laqgħa tiegħu tas-26 ta' Ottubru, adotta emendi għall-Miżuri ta' Implimentazzjoni tal-Istatut tal-Membri, speċifikament fir-rigward tal-assistenza parlamentari. Dawn daħlu fis-seħħ nhar l-1 ta' Jannar 2016 u fost affarijiet oħra inkludew dawn il-bidliet: 25 % tal-allowance għall-assistenza parlamentari trid tiġi riżervata għar-reklutaġġ ta' assistenti parlamentari akkreditati, b'mod li l-allokazzjoni tal-infiq fuq l-assistenti u l-fornituri ta' servizzi lokali tiġi limitata għal 75 %. Dan il-provvediment huwa maħsub biex itejjeb il-bilanċ bejn l-assistenti lokali u l-assistenti akkreditati, li ġiet indikata l-ħtieġa għalih fil-mument tal-kwittanza fir-rigward tas-sena 2013. L-ammont assolut tal-kuntratti għal assistenza parlamentari fis-seħħ għal kull Membru ma jridx ikun iktar minn tliet — f'każijiet eċċezzjonali jista' jkun hemm erbgħa. Fir-rigward tal-assistenti lokali, b'riżultat tal-emendi, is-salarji u l-ħlasijiet tal-assistenti lokali saru soġġetti għal limiti minimi ta' referenza, bl-għan li jitrażżan ir-riskju li l-paga tista' tvarja b'mod eċċessiv mill-paga medja fl-Istati Membri. Barra minn hekk, flimkien mat-talba għal reklutaġġ, irid jitressaq fajl komplut li jippermetti li jiġi vverifikat li l-ħidma li suppost se ssir minn assistent lokali tkun waħda ġenwina u li jiġu limitati r-riskji ta' kunflitti ta' interess. B'segwitu għar-referendum li sar fit-23 ta' Ġunju 2016 fir-Renju Unit ("il-vot favur Brexit"), il-Bureau ddiskuta l-konsegwenzi waqt il-laqgħa tiegħu tal-4 ta' Lulju 2016. Il-President issottolinja li, sakemm ir-Renju Unit jibqa' membru sħiħ tal-Unjoni Ewropea, il-Membri u l-persunal Brittaniċi tal-Parlament Ewropew se jgawdu mill-istess drittijiet u obbligi li għandhom il-Membri u l-persunal l-oħra kollha tal-istituzzjoni. Ir-referendum kellu impatt konsiderevoli fuq is-segretarjati tal-kumitati, l-unitajiet ta' riċerka u s-servizzi orizzontali tad-Direttorati Ġenerali politiċi, li ntalbu jsegwu dan il-proċess u jħejju materjal analitiku abbażi ta' ħidma ta' ġbir ta' informazzjoni biex jikkunsidraw l-impatt tat-tluq tar-Renju Unit fuq l-oqsma ta' politika u l-leġiżlazzjoni fl-oqsma rispettivi tagħhom. Il-ħidma ġejjiena rigward din il-kwistjoni hija ta' natura legali kumplessa ħafna, iżda l-għarfien espert li ġie akkumulat fis-segretarjati tal-kumitati u d-dipartimenti tematiċi qiegħed lest biex jiġi mobilizzat matul il-fażijiet sussegwenti tal-proċess ta' tluq abbażi tad-deċiżjonijiet politiċi li jittieħdu. Waqt li kienu qed jiġu riveduti r-Regolamenti tal-Persunal u jiġi adottati l-perspettivi finanzjarji għall-2014-2020, ġie adottat ftehim interistituzzjonali li jipprevedi tnaqqis annwali ta' 1 % tal-karigi indikati fil-pjan ta' stabbiliment ta' kull istituzzjoni għal ħames snin. B'applikazzjoni ta' dan il-ftehim, ġew eliminati 57 kariga mill-pjan ta' stabbiliment għall-2016. Żewġ karigi addizzjonali ġew eliminati mill-pjan ta' stabbiliment tal-Parlament biex ġew trasferitit lill-Kummissjoni Ewropea fil-qafas tal-implimentazzjoni ta' proġetti informatiċi interistituzzjonali. Barra minn hekk il-Parlament talab li jinħolqu 39 kariga supplimentari fil-pjan ta' stabbiliment fl-2016 biex jiġu indirizzati bżonnijiet speċifiċi, b'mod partikolari ir-rinforz tas-segretarjati tal-kumitati parlamentari b'mod li tiżdied il-kapaċità ta' skrutinju fuq l-awtorità eżekuttiva, b'mod partikolari fir-rigward tal-atti delegati, kif ukoll ir-rinforz tas-servizzi ta' sigurtà fil-bini tal-Parlament. L-implimentazzjoni tal-ftehim interistituzzjonali dwar it-tnaqqis annwali ta' 1 % tal-membri tal-persunal minn kull istituzzjoni għal ħames snin għandha tibqa' għaddejja sal-2018 f'dak li jirrigwarda lill-Parlament. Madankollu, meta jitqiesu l-bżonnijiet speċifiċi tal-Parlament li wassla biex jinħolqu karigi ġodda fl-2014 u l-2016, il-miżuri ta' tnaqqis tal-karigi se jiġu estiżi għal sena oħra, sal-2019. Kollox ma' kollox, tħassru 20 kariga mill-pjan ta' stabbiliment tal-baġit inizjali tal-2016 fil-livell tas-Segretarjat, filwaqt li żdiedu 43 kariga temporanja fil-livell tal-gruppi politiċi. Fil-qafas tal-baġit emendatorju nru 3 tal-Unjoni Ewropea għas-sena finanzjarja 2016, ġew allokati 34 kariga addizzjonali fil-livell SC u waħda fil-livell AD lill-Parlament. Dan ir-rinforz kien meħtieġ biex tiġi assigurata s-sigurtà tal-punti strateġiċi ġewwa l-bini tal-Parlament minn gwardji armati. Il-modifiki prinċipali li saru għall-istruttura organizzattiva u għad-diriġenza tal-Parlament huma miġbura fil-qosor fit-tabella hawn taħt:
Extracted from C_266_2017.html